text:
O se faamanuiaga sili le i ai o perofeta i o tatou aso!
O au o se tagata e liliu mai i le Ekalesia.Ou te faafetai tele ona o le tali mai e le Atua o la’u tatalo ma tuuina mai ia te au le malamalama ma se molimau malosi o Iosefa Samita o se perofeta a le Atua.
Ae ou te lei faia le faaiuga ou te papatiso i Le Ekalesia a Iesu Keriso o le Au Paia o Aso e Gata Ai, sa ou suesueina ni vaega mai le talafaasolopito o Iosefa Samita. Sa ou tatalo ina ua uma ona ou faitauina ma le totoa parakalafa taitasi.Afai e te fia faia foi lenei mea, e te ono faaaluina ai le 14 itula.
Ina ua uma ona ou faitau, mafaufau loloto ma tatalo, sa tuuina mai e le Alii ia te au le faamautinoaga o Iosefa Samita o Lana perofeta. Ou te molimau atu ia te outou o Iosefa Samita o se perofeta, ma ona ua ou maua se tali mai le Alii, ua ou iloa ai o i latou uma e sosoo mai ia te ia o perofeta foi. O se faamanuiaga sili le i ai o perofeta i o tatou aso!
Aisea e taua ai le i ai o perofeta soifua e taitaia le Ekalesia moni a Iesu Keriso ma ona tagata auai?
I le Taiala i Mau, tatou te maua ai le uiga o le upu perofeta: “O se tagata na valaauina e le Atua e saunoa mai i Lona suafa. I le avea ai o se avefeau a le Alii, e maua e perofeta poloaiga, valoaga ma faaaliga mai le Atua”
O se faamanuiaga maoae le maua o le afioga, poloaiga ma le taitaiga a le Alii i nei aso faigata i le lalolagi. E mafai ona musuia perofeta e iloa le lumanai mo le manuia o tagata.
Ua ta’u mai ia i tatou “E le faia lava se mea e le Alii o Ieova, a e faaalia lona finagalo i ana auauna o perofeta” (Amosa 3:7). Ua tatou aoao mai tusitusiga paia o le a faaali mai e le Alii i Ana perofeta soo se mea ua Ia silafia e alagatatau e talanoa mai ai ia i tatou. O le a Ia faaali mai Lona finagalo ia i tatou ma o le a Ia aoao i tatou e ala mai i Ana perofeta.
Ua folafola mai e le Alii afai tatou te talitonu i perofeta paia, o le a tatou maua le ola e faavavau (tagai i le MFF 20:26). I le Mataupu Faavae e ono o le Faatuatua, tatou te tautino atu ai tatou te talitonu i perofeta. O le talitonu o lona uiga ia i ai le faatuatua ma le talitonu ia i latou ma ia mulimuli ma faia mea e ta’u mai e perofeta tatou te faia.
I le 1980, a o avea Peresitene Ezra Taft Benson ma peresitene o le Aufono a Aposetolo e Toasefululua, sa ia tuuina atu ai se savali mamana e uiga i le usiusitai i perofeta, i se faigalotu a le BYU i le Marriott Center. O lana saunoaga sa faaautuina, “Fourteen Fundamentals in Following the Prophet,” sa faagaeetia ai lo’u loto. Sa ou lagona ai le fiafia o lea sa ou faia ai se filifiliga e mulimuli i perofeta i aso uma o totoe o lo’u ola ina ua ou papatiso i le Ekalesia moni a le Alii.
Ou te fia faasoa atu nisi o mataupu faavae sa aoao mai e Peresitene Benson:
“Muamua: O le perofeta e na o le pau lea o le tamalii e talanoa ma le Alii i mea uma” (1980 Devotional Speeches of the Year [1981], 26).
I o tatou aso, ua ta’u mai e le perofeta a le Atua ia tatou alolofa atu i o tatou uso a tagata, ia auauna atu, ia tausia le tupulaga faia’e, ia laveai i latou ua le toe toaaga pe ua vaivai i le Ekalesia—ia faia ni mea se tele ua tatou ta’ua o faamuamua faaperofeta. E tatau ona tatou malamalama o nei faamuamua o mea foi ia e faamuamua e le Atua, ma o le perofeta o Lona siufofoga e momoli maia i le Ekalesia atoa ma le lalolagi.
Ua fautuaina i tatou ia “gauai i ana upu uma ma poloaiga” MFF 21:4). Ua tatou iloa foi:
“Aua o lana upu o le a outou maua, e pei ua alu atu mai lo’u lava gutu, i le onosai ma le faatuatua atoa” (MFF 21:4–5).
“Aua o le faia o nei mea o le a le manumalo ai faitotoa o seoli ia te outou; ioe, a e tafieseina e le Alii le Atua le malosi o le pogisa mai o outou luma, ma luluina le lagi mo lo outou lelei, atoa ma le mamalu o lona suafa” (MFF 21:4–6).
Mataupu faavae lona lua: “O le perofeta soifua e sili atu le taua ia i tatou nai lo tusitusiga faavae (“Fourteen Fundamentals,” 26).
O loo maua e le perofeta soifua ni faaaliga e faapitoa mo i tatou. Ou te manatua ni taimi se tele sa ou auai ai e faalogologo i se tasi o auauna a le Alii a o saunoa e uiga i se mea faapitoa mo se afioaga po o se atunuu. Ou te manatua pe a ma le toatolu perofeta soifua, tagatavaai ma talifaaaliga sa saunoa e uiga i lo’u atunuu o Pasila. O se tasi o ia auauna sa saunoa e faapea, o le a avea Pasila ma se atunuu o le lalolagi o le a maoae le tamaoaiga, e saoloto mai le siitia o tau o oloa. O le taimi lena, sa ta’i masina lava ma fai siitaga maualuluga. Sa faigata ona talitonu le toatele o tagata i le saunoaga a le perofeta, ae sa ou talitonu. O le taimi nei, o Pasila e tusa ma le tai 5 pasene ni siitaga i tausaga taitasi mo le tele o tausaga sosoo. O loo lona iva nei Pasila i le lalolagi i lona tamaoaiga, ma o loo lelei lava le atunuu!
Mataupu faavae lona tolu: “E sili atu le taua o le perofeta soifua ia i tatou nai lo se perofeta ua maliu” (“Fourteen Fundamentals,” 27).
Tatou te aoaoina se lesona tele e uiga i lenei mataupu faavae mai tusitusiga paia. I aso o Noa, sa faigofie atu i tagata ona talitonu i perofeta ua maliliu, ae sa faigata ona latou talitonu ia Noa. Ua tatou iloa ona o lo latou le talitonu, sa le faasaoina ai i latou i le lolo (tagai i le Kenese 6–7).
Mataupu faavae lona fa: “O le a le taitaieseina lava le Ekalesia e le perofeta” (“Fourteen Fundamentals,” 27).
Ou te toe faapea atu, tatou toe aoao mai i perofeta soifua. Na saunoa Peresitene Uilifoti Uitilafi: “O le a lē faatagaina lava e le Alii au po o se isi lava tagata e tulai e fai ma Peresitene o lenei Ekalesia e taitaieseina outou. E le o i ai i le fuafuaga lena mea. E le o le finagalo lena o le Atua. Afai ou te taumafaia lena mea, o le a aveesea a’u e le Alii mai lo’u tulaga, ma o le a faapena foi ona Ia faia i soo se isi lava tagata e taumafai e taitaiese le fanauga a tagata mai faaaliga a le Atua ma mai lo latou tiute” (Official Declaration 1).
Mataupu faavae lona lima: “E le manaomia e le perofeta soo se aoaoga faapitoa faalelalolagi po o ni faailoga e saunoa atu ai i soo se mataupu pe faatino ai soo se mea i soo se taimi” (“Fourteen Fundamentals,” 27).
Sa valaauina e le Alii se taulealea talavou, o Iosefa Samita, e toefuatai mai Lana Ekalesia. Pe tou te manatu sa avea le talavou o Iosefa Samita ma se fomai i mataupu faalelotu po o le saienisi? Ua tatou iloa o ia o se taulealea talavou faatauvaa ma sa le’i maualuga ni ana aoga i le poto salalau. Ae sa filifilia o ia e le Alii, ma sa ia maua mai i le Alii mea uma sa manaomia ma tatau ai e faamamalu ma faalauteleina ai le valaauga o le avea ma se perofeta o le Toefuataiga.
Na faaauau le saunoaga a Peresitene Benson:
“Lona ono: E le tau faapea mai le perofeta, ‘Ua faapea ona fetalai mai o le Alii’ ina ia tuuina mai ai ia i tatou ni tusitusiga paia. …
“Lona fitu: E ta’u mai e le perofeta mea e tatau ona tatou iloa, ae le faapea o taimi uma e ta’u mai ai mea tatou te mananao e iloa”(“Fourteen Fundamentals,” 27, 28).
Ona sii mai lea e Peresitene Benson le 1 Nifae 16:1, 3:
“O lenei foi, ua oo ina ua uma ona faaiu e a’u o Nifae, ona tautala atu i o’u uso, faauta ua latou fai mai ia te au: Ua e fai mai ia te i matou mea faigata, e sili i mea e mafai ona matou onosai ai. …
“O lenei foi ou uso e, ana amiotonu outou ma le fia faalogo i le upu moni ma usiusitai i ai, ina ia outou savavali ma le amio sao i luma o le Atua, po ua le muimui outou i le upu moni ma fai mai: Ua e fai mai mea faigata ia te i matou.”
Mataupu faavae lona valu: “E le faapea e vaivai le perofeta ona o manatu o tagata. …
“… Mata e te’a ese le lepela i le fai atu i se tagata e taele faafitu i se vaitafe faapitoa? Ae o le mea tonu lava lea sa ta’u atu e le perofeta o Elisaia i se lepela e fai, ma sa faamaloloina ai o ia (Tagai i le 2 Tupu 5.)” (“Fourteen Fundamentals,” 28).
Ma sa faaauau ona tuuina mai e Perofeta Benson nisi mataupu faavae e uiga i le usiusitai i le perofeta. O le a ou faitau atu ia mataupu mulimuli e ono ma valaaulia outou mo a outou afiafi faaleaiga e sosoo ai, e sue nei mataupu faavae i saunoaga ma aoaoga a o tatou perofeta soifua, tagatavaai ma talifaaaliga i le taimi o lenei konafesi aoao.
“Lona iva: E mafai ona maua e le perofeta ia faaaliga e faatatau i soo se mataupu—faaletino pe faaleagaga. …
“Lona sefulu: E mafai ona aofia ai le perofeta i mataupu faalelotoifale. …
“Lona sefulutasi: O vaega e lua e sili ona faigata ona mulimuli i le perofeta o e faamaualuluga ona ua atamamai, ma e faamaualuluga ona o le tamaoaiga. …
“Lona sefululua: O le a le lauiloa tele le perofeta i le lalolagi po o mea faalelalolagi. …
“Sefulutolu: O le perofeta ma ona fesoasoani o le Au Peresitene Sili—ma o le korama aupito maualuga lea i le Ekalesia.
“Sefulufa: O le perofeta ma le au peresitene—o le perofeta soifua ma le Au Peresitene Sili—a tatou mulimuli ia i latou, o le a tatou manuia; a tatou teena i latou o le a tatou puapuagatia” (“Fourteen Fundamentals,” 29).
Ua faamanuiaina i tatou e maua saunoaga a o tatou perofeta soifua, tagatavaai ma talifaaaliga i lenei konafesi aoao matagofie. O le a latou fofogaina mai le finagalo o le Alii mo i tatou, o Lona nuu. O le a latou molimoli mai le afioga a le Atua ma Ana fautuaga ia i tatou. Faalogo ma le totoa ma mulimuli i a latou aoaoga ma fautuaga, ma ou te molimau atu o le a matuai faamanuiaina ai o tatou olaga.
O Iesu o le Keriso, o lo tatou Faaola ma le Togiola. O Thomas S. Monson o le perofeta soifua a le Atua ma o le Au Peresitene Sili ma le Korama a Aposetolo e Toasefululua o ni perofeta, tagatavaai ma talifaaaliga. I le suafa o Iesu Keriso, amene.


c: text/html

text:
O le maua o le malologa i o tatou agaga e aofia ai le toafilemu o le mafaufau ma le loto, o taunuuga ia o le aoaoina ma le mulimuli i le aoaoga faavae a Keriso.
I le taulaga o Kotenepara i Suetena, o loo i ai se auala vatele e i ai ni laau tetele i ona itu e lua. O se tasi aso na ou vaaia ai se āva i le pogati o se tasi o laau, o lea sa ou tilotilo ai ma le fiailoa i totonu ma sa ou vaaia ai sa matuai ’ō’ō lava le laau. Na ’ō’ō, ae sa le’i gaogao. Sa tumu i ituaiga lapisi eseese.
Sa ou te’i i le mafai pea ona tu o le laau. O lea sa ou tilotilo ae ai i luga ma ou vaaia ai se fusi uamea lautele na saisai faataamilo ai le vaega pito i luga o le pogati. Sa mau i le fusi ni nai uaea uamea, ma sa saisai foi ia uaea uamea ma taula agai i nisi o fale o loo lata ane. A e tilotilo mamao mai, e pei lava lea laau o isi laau; ae seiloga e tilotilo i ai i totonu ona faatoa iloa lea e se tagata o le laau e ’ō’ō ae e le mausali ma malosi lona pogati. O ni tausaga se tele ua mavae, sa i ai se mea na amata ai le faagasologa o le faavaivaia o le pogati i si mea iinei ma si mea itiiti iina. Sa lei tupu i se aso se tasi. E ui i lea, e pei lava o se laau mu’amu’a laitiiti e ola faasolosolo seia oo ina avea ma se laau tele, e mafai foi ona tatou tuputupu ae o lea laasaga ma lea laasaga i lo tatou malosi e mausali ma faatumuina ai, e ese mai le laau e’ō’ō.
O le Togiola faamalolo a Iesu Keriso e mafai ai ona tatou maua le malosi e tulai maualuga ai ma malosi ma ia faatumuina o tatou agaga—i le malamalama, poto, olioli, ma le alofa. Ua tuuina mai Lana valaaulia ia “o mai ia te ia, ia tofu i latou i lona agalelei; ua le faafiti i se tasi e sau ia te ia” (2 Nifae 26:33). O Lana folafolaga o le:
“Ia outou o mai ia te a’u, o outou uma o e tigaina ma mafatia i avega, o a’u foi e malolo ai outou.
Ia outou amoina la’u amo, ma ia outou faaaoao ia te a’u; aua o a’u le agamalu ma le loto maulalo: ona maua lea e outou o le malologa mo outou agaga” (Mataio 11:28–29).
Na saunoa ai Iosefa F. Samita e uiga i lenei malologa: “I lo’u manatu, o lona uiga o le ulu atu i le malamalama ma le alofa o le Atua, o le faatuatua i Ana faamoemoega ma i Lana fuafuaga, i se tulaga tatou te iloa o loo tatou faia le mea sao, ma tatou te le o tulituli mo se isi mea, ma e le o feaveaiina i matagi uma lava o mataupu, pe ala i le taufaavalea ma togafiti pepelo a tagata o e faatalitali e faasese i tatou. Ua tatou iloa aoaoga faavae a le Atua, ma tatou te le fesili i soo se tagata e uiga i ai; e pule lava i latou i o latou lagona, i o latou manatu ma i o latou suiga e le’i faamoemoeina. O le tagata ua ausia lena tulaga maualuga o le faatuatua i le Atua, ma ua aveeseina uma mai ia te ia ona masalosaloga ma le fefe, ua ulu atu o ia i le ‘malologa o le Atua’” (Aoaoga a Peresitene o le Ekalesia: Iosefa F. Samita [1998], 56).
O le maua o le malologa i o tatou agaga e aofia ai le toafilemu o le mafaufau ma le loto, o taunuuga ia o le aoaoina ma le mulimuli i le aoaoga faavae a Keriso, ma avea ai ma aao faaloaloa o Keriso i le auauna atu ma le fesoasoani atu i isi. O le faatuatua ia Iesu Keriso ma le mulimuli i Ana aoaoga e aumaia ai ia i tatou se faamoemoe mautu, ma e avea lenei faamoemoe ma se taula tumau i o tatou agaga. E mafai ona tatou tutumau ma le lē mafaagaeetia. E mafai ona tatou maua le toafilemu tumau o le loto; e mafai ona tatou ulu atu i le malologa o le Alii. Vagana lava ua tatou o ese mai le malamalama ma le upu moni, ona faatumuina lea o nofoaga i totonu o o tatou agaga i lagona gaogao ii o le leai o se mea, e pei lava o le laau, ma e iu ina tatou taumafai e faatumuina lena avanoa i mea e leai se aoga.
A mafaufau atu i lo tatou i ai o ni fanau agaga ae tatou te lei o mai i le lalolagi ma le tino ola pea i le olaga a sau, e moni lava o lenei olaga ua na o se taimi puupuu lava.
Peitai, o le taimi nei, o se taimi o le olaga faataitai, ae o se aso foi o avanoa pe a tatou filifili e mulimuli i le valaau ia le maumauina o tatou aso o le olaga faataitai (tagai 2 Nifae 9:27). O mafaufauga tatou te manatua pea i o tatou mafaufau, o lagona tatou te atiina ae i o tatou loto, ma faatinoga tatou te filifili e fai, o le a i ai uma ni aafiaga faatosina i o tatou olaga, i le olaga nei ma le olaga a sau.
O se aga masani aoga, o le siitia lea o la tatou vaaiga i aso taitasi ina ia mafai ona faatumauina se vaaiga e faavavau i mea ua tatou fuafua e fai, aemaise lava pe a tatou iloa ua tauau e faatali seia oo i se “taeao o agafua” e fai ai mea ua tatou iloa e tatau ona tatou tuliloaina a o tatou i ai i lo tatou taimi nei i le asō.
I la tatou faigamalaga, e i ai fesoasoaniga i a tatou filifiliga e ala mai i le mana lagolagosua o le Agaga. O lea la, afai tatou te filifili e fai se mea e ese mai le malamalama ma le poto ua tatou maua, o le a faaletonu se aafiaga o lo tatou faalogoga o le iloatino, o le mea moni o le a le lelei se faalogoga. Peitai o se lagona le lelei o se faamanuiaga lea e faapea ona faamanatu mai ai ia i tatou i le taimi lava lena ua oo i le taimi ua tatau ai ona salamo. A tatou lotomaulalo ma mananao e fai le mea sa’o, o le a tatou naunau e galulue loa lava e sui o tatou ala, ae o i latou o e faamaualuluga ma atonu o saili “ia avea ma tulafono ia te [i latou] lava” (MFF 88:35) o le a faatagaina Satani e taitaia i “latou i le maea vavae i o latou ua seia noatia i latou e ia e faavavau i ana maea malolosi” (2 Nifae 26:22) sei iloga e ulu atu le agaga o le salamo i o latou loto. O le mulimuli i faatosinaga a le tiapolo e le mafai ai ona taunuu i se lagona o le toafilemu, aua foi o le toafilemu o se meaalofa e mai le Atua ma e na o le Agaga o le Atua e mafai ona oo mai ai. “O le amioleaga e le o le fiafia lea” (Alema 41:10).
I a tatou galuega i aso taitasi, e masani lava o mea laiti ma le faatauvaa o le a i ai se taunuuga umi ma tumau (tagai Alema 37:6–7). O upu tatou te tautatala ai, o a tatou amioga, ma le auala tatou te filifilia e tali atu ai, o le a le gata ina i ai se uunaiga mo i tatou lava, ae faapena foi ia i latou e siomia i tatou. E mafai ona tatou fausia, pe e mafai foi ona tatou toe talepeina i lalo. O se faataitaiga faatauvaa ma le manaia o se tala na faamatalaina e uiga i le tina o lo’u tama. Sa ia auina atu se tasi o lana fanau laiti e faatau mai ni fuamoa. Atonu sa savali fiafia atu le tamaitiiti faatuatuaina i le ala e agai i le fale, peitai ina ua taunuu atu i le fale, ua taei le tele o fuamoa. Sa i ai iina se tasi o uo a le aiga, ma sa ia fautua atu i lo’u tinamatua e otegia le tamaitiiti ona o le le lelei o lana amio. Nai lo lena, sa faapea atu Tinamatua ma le toamalie ma le atamai, “Leai, e le faapea o le a toe atoatoa ai fuamoa. Tau lava o lo tatou faaaogaina o mea e mafai ona faaaoga e fai ai ni panikeke e mafai ona tatou fiafia faatasi ai.”
A tatou iloa ona taulima nai mea iti ma le faatauvaa i se ala poto ma le musuia, o le a i ai se uunaiga lelei, lea o le a faamautu ai le toafilemu i o tatou agaga ma fausia ai ma faamalolosia i latou o loo siomia ai i tatou. E mafua lenei mea ona o mea uma e valaaulia i tatou e fai le lelei, “ua aauina atu ai i le mana ma le mea foaifuaina mai a Keriso; o lea [tatou] te iloa ai ma le malamalama atoatoa e mai le Atua ia” (Moronae 7:16).
Ia, o le laau ōō na ou ta’ua ua le o toe i ai. Sa tau’ai e nisi o le tupulaga ni mea faapapa agai i le vanimonimo na mafua ai ona mu le laau. Sa le mafai ona faasaoina le laau ma o lea na tatuu ai loa i lalo. Ia mataala i mea e faatamaia ai mai totonu i fafo, e tusa lava pe tetele pe laiti! E mafai ona i ai se aafiaga faatafuna ma afua ai ona oti faaletino.
Ae tau ina ia tatou taulai atu i mea na o le a lagolagoina le toafilemu tumau o le mafaufau ma le loto. Ona “malosi ai lea o [o tatou] faatuatua fai ifo i luma o le Atua” (MFF 121:45). O le folafolaga e ulu atu i le malologa o le Alii, ia maua le meaalofa o le toafilemu, e matua vavamamao lava mai le faamalieina mo na o sina taimi e le lalolagi. O se meaalofa moni lava faalelagi: “Ou te tuuina atu ia te outou le manuia, o lo’u manuia ou te avatu ai ia te outou: ou te le avatu ia te outou faapei ona avatu e le lalolagi. … Aua le atuatuvale o outou loto, aua foi tou te matatau” (Ioane 14:27). O loo ia te Ia le mana e faamalolo ma faamalosia ai lou agaga. O Ia o Iesu Keriso, o lē ou te molimau atu ai, i le suafa o Iesu Keriso, amene.

robotstxt: allowed

filter: keep


text:
FA’AGASOLO TA’ALOGA LAKAPI AUNOA MA SE TALITA
Tomumu nisi o sui o kalapu a le Iuni Lakapi a le atunuu ma faamatala le tulaga faaletonu o loo feagai ma le latou kalapu i le taimi nei, i le faagasolo ai lea o le liki taitoa 15 a le Iuni i le taimi nei e aunoa ma se talita, e ui o le taaloga mulimuli i aso Toonai uma lava e faai’u lava i le taaloga o le talita.
O le vaiaso nei la na faamanino ai loa e le Failautusi o le Iuni Lakapi a Amerika Samoa (ASRU) le mataupu o loo gugulu ai nisi o kalapu, i le faagasolo lea o le taamilosaga mo le fa lenei o vaiaso e aunoa ma se talita o i ai, ae o lea lava o loo faagasolo taaloga o le talita i aso Toona’i uma lava.
O lea mataupu na alia’e mai i le masina na te’a nei, ina ua tatala aloaia le taamilosag ta’ito’a 15 a le Iuni ma manino mai ai le tulaga o le talita o loo faagasolo ai taaloga, i le leai lea o se tino o le talita o avatu i taimi o taaloga, sei vagana ai lava le igoa ‘talita’ o loo ta’u ma faalogoina i soo se taimi e faia ai taaloga o le talita.
E le gata la i sui o nisi o kalapu lakapi i le atunuu na valaau mai i le Samoa News i le fia malamalama i lenei mataupu, ae oo lava foi i le mamalu o le atunuu o loo autovaa atu e maimoa i taaloga lakapi i faaiuga o vaiaso, sa valaau mai foi ma fesili mai i lo latou fia iloaina lea o le mataupu i le talita, ma le mafuaaga ua leai ai se talita e faatino ai taaloga lakapi a le Iuni.
O le faasea na alia’e mai i le taaloga a Avele ma Fagatogo i le lua vaiaso talu ai i le talita, lea na se’i ai e Fagatogo le talita mai ia Avele, peitai ina ua maea se iloiloga sa faia e le Komiti e uiga i se faasea faasaga ia Fagatogo, na toe liliu ai le faaiuga a le Iuni ma toe tuuina atu
“O fea ni taaloga e fai ae leai se talita, faatoa ou tau foi leai se Iuni lakapi ua faagasolo se taamilosaga o se talita ae leai se talita o i ai,” o le faasea lea a se tasi o tama na valaau atu i le Samoa News.
Na taua e se tasi o alii taalo lakapi na valaau mai foi i le Samoa News e faapea, e na o le igoa lava o le talita lea e faalogo ai au uma o loo ta’u ae leai se tino o latou vaaia i taimi o taaloga.
Na faamaonia mai e le Failautusi o le Iuni lakapi i le Samoa News e faapea, e le o i ai se talita a le Iuni o loo faaaoga i le taimi nei, ae ua toeitiiti lava maea ona fau le talita fou a le Iuni.
“E leai se talita o i ai i le taimi nei, ae o le mea moni, o loo fau le talita fou i le taimi nei ma le faamoemoe, atonu o se taimi o le vaiaso nei e tatau ona mae’a ai, ona tuuina atu loa lea e faagasolo ai taamilosaga a le Iuni,” o le saunoaga lea a Falefata Moli Lemana, le failautusi a le Iuni Lakapi.
O le au a Avele na mau ai le talita a le Iuni ina ua maea le taamilosaga o le tausaga na te’a nei. O lea faaiuga na faia ina ua faaleaoga le manumalo a le au a Nuuuli i le la taaloga ma Avele, e mafua mai ina ua fasi e nisi o le au a Nuuuli le alii laufali sa faafoeina le taaloga.
O lea vevesi na i’u ina tofu atu ai le mataupu i luma o le faamasinoga, ma faia ai loa le faaiuga a le Iuni e see le manumalo ia Avele e ui na faia le faaiuga a le alii kovana, o le taitaifono foi lea o le Iuni Lakapi i le tausaga na te’a nei, e le toe manaomia e le Iuni le talita lea na vevesi ai, ae o le a toe fau e le Iuni se isi talita fou.
“E faamalulu atu i le atunuu aemaise ai nisi o loo fia malamalama i lenei mataupu, ae o le tulaga lava ia o le talita ma le mataupu i kalapu lakapi, o le a toe faamanino atili atu nisi o mataupu nei i nisi o fonotaga o loo mulimuli mai a le Iuni,” o le saunoaga lea a Lemana.
O loo faaauau pea ona umia e le kalapu a Avele le talita a le Iuni i le taimi nei, talu ona amata mai le taamilosaga taitoa 15 i le masina na te’a nei.
Na taua e se tasi o alii sa avea foi ma tagata taalo i lenei taaloga i aso ua mavae, afai o lea ua laa Amerika Samoa i le isi laasaga e pei ona talia ai e le IRB le talosaga ma ua avea nei ma totino tumau a le IRB, o lona uiga o isi nei vaega e ao i le Iuni ona silasila mamao i ai, ina ia atagia mai ai le agai pea lea i luga o le atina’eina o le taaloga.


text:
Iloilo Matagaluega Fefa’ataua’iga tulafono laisene o pisinisi
Ua i ai le faamoemoe o le Matagaluega o Fefaatauaiga ma Alamanuia a le malo, o le a latou tuuina atu i le Fono Faitulafono la latou ata faataoto i le toe iloiloina lea o le tulafono e uiga i laisene pisinisi ma totogi o laisene pisinisi, i le maea ai lea ona tuuina atu o ni fautuaga mai le Sui o le Aufai Pisinisi i le atunuu.
Na taua e le Matagaluega i se latou ripoti faataitai na tuuina mai, o loo manino le tatau lea ona faia o ni suiga i le tulafono o loo i ai nei, aemaise lava le tulaga pagatia o loo i ai le tamaoaiga o le atunuu i le taimi nei.
O se tasi o suiga e pei ona atagia mai i le ata faataitai mai le Matagaluega, o le aveesea lea o totogi mo le laiseneina o pisinisi lea ua silia ma le 20 tausaga o i ai i le tulafono, ae tuu i ai le malosi i le Faatonusili na te faatulagaina ai totogi, atoa ai ma le tuuina atu o tupe e maua mai ai i se teugatupe faapitoa.
I le suiga faataitai lea ua tapena e le Matagaluega o loo taua ai, o le Faatonu o le a ia faatulai taiala ma tulafono mo le totogiina o laisene mo pisinisi fou, faafouina o se laisene pisinisi, poo le toe faia foi o nisi suiga i laisene pisinisi uma lava, ma ia faatumauina pea nisi totogi o loo manaomia e nisi vaega o le tulafono, sei vagana ua aloaia suiga fou ua fuafuaina.
O tupe uma lava o le a maua mai i le suiga lea o le tulafono o le a teuina i se teugatupe faapitoa, e faaaoga i nisi manaoga e aofia ai le tau o laisene ma le faamalosia o le tulafono, totogi, aoaoga, o mea faigaluega atoa ai ma faamaumauga, e pei ona taua i le fuafuaga a le Matagaluega lea ua faalauiloa mai.
E le gata i lea, ae ua faamoemoe o le suiga fou lea ua fuafuaina nei, o le a taofia ai le toe tulai mai o le tulaga lea e pei ona tulai mai i le taimi nei, i le talanoaina lea e le Fono o siitaga o totogi o laisene mo le taimi muamua, talu mai le 40 tausaga talu ai.
O le vaega lea e faatatau i le pili tupe lea na faaulu e le malo i le fono i le amataga o le tausaga nei, e sii ai totogi o laisene o pisinisi, lea o loo taoto ai lava i le fono i le taimi nei, e lei faia i ai sa latou faaiuga.
O le pili tupe lea o loo taua e le matagaluega i lana ripoti, o se tasi lea o pili tupe e fa i ai pili tupe na ave e le kovana i le fono ona o le manatu ia maua ai se fesoasoani tau tupe mo le malo, ina ua fetaiai ma faafitauli tau tupe, peitai o le atugaluga tele o le fono i le pili lea, o le silia lea ma le 100% o le siitaga, ma ua oo atu lava i le 600%.
O lea pili na matua tetee i ai le Asosi o le Aufai Pisinisi atoa ai ma isi foi pili tupe a le malo, ona o le talitonuga, o le mamafa o lenei avega o le a faaee atu i tauau o tagata faatau.
Ae i le talitonuga a le Matagaluega e pei ona latou taua, o le siitaga i totogi o laisene mo pisinisi, e le faia ina ia maua ai se tupe mo le malo, a ia mautinoa e mafai ai ona fesoasoani i le auala na faagaioi mai ai le tulafono mo pisinisi.
E le gata foi i lea, o le a fuafua foi siitaga i le tau o loo fausia ai le tulafono, ae le o le taumafai ina ia tali ai manaoga tau tupe a le malo.
faaliliu Ausage Fausia


text:
Mataupu 57
Ua faamatala mai e Helamana le aveina o Anetipara ma le toilalo ma le puipuiga mulimuli ane ai o Kumenae—Ua tau ma le totoa lana autalavou sa Amonā; ua manunua uma, ae ua leai se tasi na fasiotia—Ua lipoti mai e Kita le fasiotiga ma le sosolaga o pagota sa Lamanā. E tusa o le 63 T.L.M.
1 Ma o lenei, sa oo ina ou maua se tusi mai ia Amorona, le tupu, fai mai e faapea afai ou te tuu atu pagota ia o le taua o e na matou ave, o le a ia tuu mai le aai o Anetipara ia te i matou.
2 Peitai sa ou auina atu se tusi i le tupu, ua matou mautinoa ua lava a matou autau e ave faamalosi ai le aai o Anetipara; ma o le tuuina atu o pagota mo lena aai ua matou manatu ia i matou lava e le o se mea poto, ma ua nao le faafesuiai o pagota matou te tuu atu ai a matou pagota.
3 Ma sa le talia e Amorona lau tusi, ona sa musu o ia e faafesuiai pagota; o lea na matou amata ai ona faia o sauniuniga matou te o atu ai e faasaga i le aai o Anetipara.
4 Peitai sa tuua e tagata o Anetipara le aai, ma sa sosola atu i isi o latou aai, ia sa latou mauaina, e tuiolo i latou; ma sa faapea ona pau mai ai o le aai o Anetipara i o matou lima.
5 Ma sa faapea ona iu o le tausaga e lua sefulu ma le valu o le nofoaiga a faamasino.
6 Ma sa oo i le amataga o le tausaga e lua sefulu ma le iva, sa matou maua ai se sapalai o meaai, ma se faaopoopoga foi i la matou autau, mai le laueleele o Saraʼemila, ma mai i le laueleele faataamilo, i le aofai o le ono afe alii, e ese mai i le ono sefulu o aatalii o sa Amonā, o e na o mai e faatasi ma o latou uso, o lau au laiti lea e lua afe. Ma o lenei faauta, sa matou malolosi, ioe, ma sa matou maua foi meaai e tele na aumai ia te i matou.
7 Ma sa oo ina matou mananao e tauina se taua ma le autau lea sa tuu e puipuia le aai o Kumenae.
8 Ma o lenei faauta, o le a ou faaali atu ia te oe sa lei umi ae matou faataunuuina lo matou faamoemoe; ioe, faatasi ma la matou autau malosi, pe faatasi ma se vaega o la matou autau malosi, sa matou siomia ai, i le po, le aai o Kumenae, i se taimi puupuu ae lei oo i le taimi sa faapea o le a latou maua ai se sapalai o meaai.
9 Ma sa oo ina matou tolauapi faataamilo i le aai mo le tele o po; ae sa matou momoe i luga o a matou pelu, ma faatutu ni leoleo, ina ia le mafai ona o mai sa Lamanā i luga o i matou i le po ma fasioti i matou, o se mea sa latou taumafaia i le tele o taimi; peitai o le tele o taimi na latou taumafaia ai lenei mea na faamasaa ai o latou toto.
10 Ina ua mavae se taimi, sa oo ina taunuu ane a latou meaai, ma sa toeitiiti o latou ulu ane i le aai i le po. Ae o i matou, ua le o ni sa Lamanā, ae o ni sa Nifaē; o lea, na matou ave ai i latou ma a latou meaai.
11 Ma e ui ina vavae ese sa Lamanā mai mea e tausi ai i latou i lenei ala, sa latou mauai pea e taofi le aai; o lea sa tatau ai ona matou ave o ia meaai ma auina atu i Iutaia, ma a matou pagota i le laueleele o Saraʼemila.
12 Ma sa oo ina sa lei tele ni aso na mavae, ae amata ona aveese o faamoemoega uma o sa Lamanā mo se fesoasoani; o lea na latou tuu mai ai le aai i o matou lima; ma sa faapea ona matou faataunuuina o a matou fuafuaga mo le mauaina o le aai o Kumenae.
13 Peitai sa oo ina matua toatele naua a matou pagota, e ui i le toatele o lo matou aofai, sa tatau ia i matou ona faaaoga la matou autau atoa e leoleo i latou, po o le fasioti o i latou.
14 Aua faauta, e sosola i fafo le toatele o i latou, ma tau i maa, ma uatogi, po o soo se mea e mafai ona latou uu i o latou lima, sa oo ina matou fasiotia ai le sili atu i le lua afe o i latou ina ua uma ona latou tuu mai o i latou lava o ni pagota o taua.
15 O lea sa tatau ai ia i matou, ona matou faaumaina o latou ola, pe leoleo i latou, ma le pelu i le lima, i lalo i le laueleele o Saraʼemila; ma o a matou meaai foi sa le sili atu mai mea sa lava mo o matou lava tagata, e ui i meaai ia na matou avea mai ia sa Lamanā.
16 Ma o lenei, i ia tulaga ogaoga, sa avea ai ma mataupu mamafa tele le filifili o se mea e tatau ona fai e uiga i nei pagota o le taua; e ui i lea, sa tonu ia i matou e auina atu i latou i lalo i le laueleele o Saraʼemila; o lea na matou filifilia ai se vaega o a matou tagata, ma tuu atu ia i latou le vaaiga o a matou pagota e o ifo i lalo i le laueleele o Saraʼemila.
17 Ae sa oo i le aso na sosoo ai, sa latou toe foi mai. Ma o lenei faauta, sa matou lei fesili atu ia i latou e uiga i pagota; aua faauta, sa oo mai sa Lamanā i o matou luga, ma sa latou foi tonu mai lava i le taimi e laveai ai i matou mai le pauu atu i o latou lima. Aua faauta, sa auina mai e Amorona mo lo latou lagolagoina se sapalai fou o meaai ma se autau toatele foi o tane.
18 Ma sa oo ina taunuu mai tagata ia o e na matou auina atu faatasi ma pagota i le taimi tonu lava e taofi ai i latou, ae toeitiiti lava o latou faatoilaloina i matou.
19 Ae faauta, sa tau ma le aunoa ma se manatu i le oti si au au laiti e lua afe ono sefulu; ioe, sa latou tutumamau i luma o sa Lamanā, ma faaoo atu le oti ia te i latou uma o e na faasaga mai ia te i latou.
20 Ma ina o le a solomuli le vaega na totoe o la matou autau mai luma o sa Lamanā, faauta, o lena lua afe ma le ono sefulu sa tutumau ma le le faavaivai.
21 Ioe, ma sa latou usiusitai ma tausisi e fai upu uma o poloaiga ma le sao atoatoa; ioe, ma sa faia ia te i latou e tusa ma lo latou faatuatua; ma sa ou manatua upu na latou fai mai ia te au sa aoaoina ai i latou e o latou atinā.
22 Ma o lenei faauta, o ou atalii nei, ma tagata ia o e na filifilia e ave pagota, o i latou ia ua matou nonofo aitalafu i ai mo lenei manumalo tele; ona o i latou ia o e na faatoilaloina sa Lamanā; o lea na toe tutuli ai i latou i tua i le aai o Maneti.
23 Ma sa matou taofia lo tatou aai o Kumenae, ma sa lei faaumatiaina uma i matou i le pelu; e ui i lea, sa matou mafatia i le toatele o e na fasiotia.
24 Ma sa oo ina ua uma ona sosola o sa Lamanā, sa vave ona ou tuu atu o ni faatonuga ia aveese mai totonu o tagata oti au o tagata o e na manunua, ma faatonu atu ia fusifusia o latou manua.
25 Ma sa oo ina sa i ai le toalua selau, mai lau lua afe ma le onosefulu, o e na matapogia ona o le tele o le toto sa masaa; e ui i lea, e tusa ma le agalelei o le Atua, ma lo matou ofo tele, ma le olioli foi o la matou autau atoa, sa aleai se tagata e toatasi o i latou na fano; ioe, pe sa i ai foi se tagata e toatasi i totonu o i latou sa lei oo i ai ni manua e tele.
26 Ma o lenei, o lo latou faasaoina, o se mea sa ofoofogia tele i la matou autau atoa, ioe, i le faasaoina o i latou ae sa i ai se afe o o tatou uso o e na fasiotia. Ma ua matou tuuina tonu lava lenei mea i le amana faavavega o le Atua, ona o lo latou efaatuatua tele i ia mea sa aoaoina i latou ia talitonu i ai—e faapea o loo i ai se Atua faamasinotonu, ma o soo se tasi e le masalosalo, o le a faasaoina i latou i lona mana faavavega.
27 O lenei o le faatuatua lenei o i latou nei o e ua ou tautala atu ai; ua latou talavou, ma ua mausali o latou mafaufau, ma ua latou tuu atu o latou faalagolago i le Atua e le aunoa.
28 Ma o lenei sa oo ina ua uma ona faapea ona matou tausi o a matou tagata na manunua, ma tanu o matou tagata oti ma tagata oti foi o sa Lamanā, o e sa toatele lava, faauta, sa matou fesili atu ia Kita e uiga i pagota o e na amata ona latou o ifo faatasi i lalo i le laueleele o Saraʼemila.
29 O lenei o Kita o le kapeteni sili lea i luga o le vaega na tofia e leoleo i latou e o atu i le laueleele o Saraʼemila.
30 Ma o lenei, o upu nei na fai mai ai Kita ia te au: Faauta, sa amata ona matou o atu i lalo i le laueleele o Saraʼemila faatasi ma a tatou pagota. Ma sa oo ina matou fetaiai ma sipai o a tatou autau, o e na auina atu i fafo e vaavaai le togalauapi a sa Lamanā.
31 Ma sa latou fono mai ia te i matou, fai mai: Faauta, o loo savavali atu nei le autau a sa Lamanā agai atu i le aai o Kumenae; ma faauta, o le a latou pauu ifo i luga o i latou, ioe, ma o le a latou faaumatiaina o tatou tagata.
32 Ma sa oo ina lagona atu e a matou pagota la latou fono mai, lea na latou lototetele ai; ma latou tutulai ai e fouvale faasaga mai ia te i matou.
33 Ma ona o lo latou fouvale, o lea na matou faia ai ia faaoo atu a matou pelu i luga o i latou. Ma sa oo ina latou taufetuli mai o se vaega e tasi i luga o a matou pelu, o se mea na fasiotia ai le toatele o i latou; ma o e na totoe o i latou, na matalatala mai ma sosola ese atu mai ia i matou.
34 Ma faauta, ina ua latou sosola, ma le mafai ona matou maua o i latou, o lea na faanatinati ai ona sau o la matou savaliga agai mai i le aai o Kumenae; ma faauta, na matou taunuu tonu mai lava i le taimi na mafai ai ona matou fesoasoani i o tatou uso i le faasaoina o le aai.
35 Ma faauta, ua toe laveaiina foi i tatou i fafo mai lima o o tatou fili. Ma ia faamanūina lava le suafa o lo tatou Atua; aua faauta, o ia lava na laveaiina i tatou; ioe, o ia lava na ia faia lenei mea tele mo i tatou.
36 O lenei sa oo ina ua uma ona faalogo atu o au, o Helamana, i nei upu a Kita, sa faatumuina au i le olioli tele ona o le agalelei o le Atua i le faasaoina o i matou, ina ia le fano uma i matou; ioe, ma ou te faalagolago o agaga o i latou o e ua fasiotia ua aulu atu i le malologa o lo latou Atua.


text:
O Lou Faamoemoega
Ua aoao mai e le Au Peresitene Sili o lou faamoemoega o se faiaoga o talavou, o le fesoasoani lea ia latou liua i le talalelei a Iesu Keriso.
O le ala i le liua o se mea e patino. E le tupu se liua i se fonotaga e tasi, vasega, po o na o se gaoioiga. O le iuga lava, e liua talavou i le ola ma le maelega i le talalelei i aso taitasi i le —tatalo, suesue i tusitusiga paia, tausia o poloaiga, faataunuuina o tiute o le perisitua ma isi tiute, auai atu i le malumalu, auauna atu i o latou aiga ma isi, ma faasoa atu le talalelei. A latou faia nei mea, ua amata ona ogatusa o latou manao, uiga faaalia, ma faatinoga ma le finagalo o le Tama Faalelagi. E oo ina latou fiafia ma mautinoa, ma ua latou fiafia e “e fai … ae le faamalosia” (2 Nifae 2:26). Latou te taumafai e usiusitai i uunaiga a le Agaga Paia, tetee atu i faaosoosoga, ma “fai mea [lelei] e tele i lo latou lava loto malie” (MF&F 58:27). E avea i latou ma “tagata paia e ala i le togiola a Keriso” (Mosaea 3:19).
E liua i tatou uma a o tatou aoao e savavali i le ala o le talalelei mo i tatou lava. I lau matafaioi, o le auala e te faauo atu ai, faamalosiau, ma lagolagoina talavou i lo latou tuuto faaletagata lava ia faaleagaga, ma le auala e te aoao atu ai ma aoao faatasi ma i latou i faatulagaga aloaia ma faatulagaga faasamasamanoa, o le a fesoasoani ai ia te i latou e tumau ai i le ala ma agai i luma i le liua patino, i le olaga atoa.


text:
O le a lea Ala Roma e taunu’u i le faaolataga?
Fesili: O le a lea Ala Roma e taunu’u i le faaolataga?
Tali: O le Ala Roma o ni fuaiupu o loo tusia i le Tusi a Roma, ma o se isi lea auala e malamalama gofie ai le tagata i le faaolataga. O se metotia faigofie ma le mata'utia o loo ‘oto’otoina mai ai le mafua’aga e mana'omia ai le faaolataga, o le ala na saunia e le Atua mo le faaolataga, o le ala tatou te maua ai le faaolataga, atoa ma mea uma e maua e i latou ua taunu'u i le faaolataga.
O le Roma 3:23 o le fuaiupu muamua lea o le Ala Roma e faapea, "Aua ua agasala tagata uma lava, ma ua le oo i le viiga mai le Atua." Ua agasala tagata uma lava. O mea tatou te faia, e le o fiafia mai iai le Atua. E leai lava se tasi e sao sana amio. O loo tusia foi i le Roma 3:10-18 se faaata manino o le agasala i o tatou olaga. O loo a'oa'o mai e le fuaiupu e lua o le Ala Roma le totogi o a tatou agasala, Roma 6:23 -- "Aua o le oti o le totogi lea o le agasala; a o le ola e faavavau, o le mea foaifuaina mai lea e le Atua, i lo tatou Alii o Keriso Iesu." Ua oti le tagata ona o le totogi lava lea o le agasala. E le gata i le oti o le tino, ae oti fo'i ma le agaga!
O le fuaiupu e tolu o le Ala Roma o lo'o maua i le vaega mulimuli o le Roma 6:23, "...a o le ola e faavavau, o le mea foaifuaina mai lea e le Atua, i lo tatou Alii o Keriso Iesu." O loo molimau foi le Roma 5:8: "A ua faaalitinoina mai e le Atua lona lava alofa ia te i tatou, ina ua maliu Keriso ma sui o i tatou, a o tatou agasala pea." O Iesu Keriso na maliu mo i tatou! O Lona maliu foi na togiolaina ai i tatou mai le agasala. O le toe tu mai o Iesu ua faamaonia ai le talileleia e le Atua o Lona maliu, e totogi ai le tau o a tatou agasala uma.
O le tusi e fa o le Ala Roma lea ua tatou taunu'u iai e maua i le Roma 10:9, "Afai e te ta'utino i lou gutu i le Alii o Iesu, ma talitonu i lou loto ua toe faatuina mai o Ia e le Atua nai e ua oti, e faaolaina ai oe." Taluai ona ua maliu Iesu e sui a'i i tatou, na o le tatou talitonu lava ia te Ia, ma talia Lona maliu o le totogi lea o a tatou agasala -- ona faaolaina ai lea o i tatou! Ua toe fai mai le Roma 10:13, "Aua e faaolaina i latou uma o e valaau i le suafa o le Alii." Ua maliu Iesu e totogi ai le tau o a tatou agasala ma ua Ia laveaiina i tatou mai le oti e faavavau. O le Faaolataga, o le faamagaloina o a tatou agasala, ua maua ai e i tatou le avanoa tau ina talitonu ia Iesu Keriso ma avea o Ia e fai ma Alii Faaola.
O le vaega mulimuli o le Ala Roma o le taunuuga lea o le faaolataga. O se feau matagofie tele o loo aumaia i le Roma 5:1, "O lenei, ua ta'uamiotonuina i tatou i le faatuatua, o lea ua tatou lelei ai ma le Atua, ona o lo tatou Alii o Iesu Keriso." E ala ia Iesu Keriso ua tatou maua ai se mafutaga o le filemu ma le Atua. O loo a'oa'o mai le Roma 8:1, "O lenei, ua leai se faasala i e o ia Keriso Iesu." Ona o le maliu o Iesu mo i tatou, ua le toe iai lava se faasalaga mo a tatou agasala. Ae o le mea mulimuli, o loo tusia i le Roma 8:38-39 se folafolaga taua lava mai le Atua, "Aua ua ou mautinoa, e le mafaia e le oti, po o le ola, po o agelu, po o alii, po o e malolosi, po o mea i nei ona po, po o mea atali, po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii."
E te fia mulimuli ea i le Ala Roma e te taunu'u ai i le faaolataga? Afai o lea, faaaoga le tatalo faigofie lea e te talanoa ai ma le Atua. O lau ta'utinoga lava lea i le Atua o le 'a tuuina atu lou faamoemoe atoa ia Iesu Keriso mo Lana faaolataga. E le o ni upu e faaolaina ai oe. Ua na o lou faatuatua ia Iesu Keriso e ala mai ai lou faaolataga. "Le Atua, ua ou iloa nei ua ou agasala ia te Oe; ua tatau lava ona ou oti ona o a'u agasala. Ae ua avea e Iesu Keriso lo'u faasalaga ina ia ou magalo e ala i lo'u faatuatua ia te Ia. Ona o Lou fesoasoani mai, ua mafai ai ona ou fulitua nei i a'u agasala ae talitonu ia te Oe mo lo'u faaolataga. Faafetai mo lou alofa tunoa ma le faamagaloina o a'u -- o le mea alofa lea o le ola e faavavau! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
O le a lea Ala Roma e taunu’u i le faaolataga?


text:
Ia tatou faaali atu lo tatou alolofa ma le agaga faafetai mo le taulaga togiola a le Faaola e ala i ni a tatou auaunaga faigofie ma le agalelei.
Uso e ma tuafafine, ou te faamoemoe ia te outou o loo asiasi mai i Sate Leki, o le a faaaoga le avanoa e fiafia ai i lanu ma manogi sasala o fugalaau matagofie o le tautotogo o loo siomia ai le Lotoa o le Malumalu.
O le tautotogo e aumaia ai le toe faafouina o le malamalama ma le ola—e toe faamanatu mai ai ia i tatou, e ala i le lio o vaitau, o le olaga, ositaulaga ma le Toetu o lo tatou Faaola ma le Togiola o Iesu Keriso, aua o “mea uma ia latou te molimauina o [Ia]” (Mose 6:63).
E ese mai la i lenei tulaga matagofie o le tautotogo ma lona faatusa o le faamoemoe, o loo i ai se lalolagi o le masalosalo, faigata, ma le le mautonu. O manaoga masani o le olaga—a’oga, galuega, tausia o le fanau, auaunaga ma valaauga o le Ekalesia, gaoioiga faalelalolagi, ma e oo lava i tiga ma faanoanoaga o ma’i ma faalavelave faafuasei—e mafai ona faavaivaia i tatou. E faapefea ona faasaolotoina i tatou mai lenei upega lavelave o luitau ma faaletonu tatou te maua ai le toafilemu o le mafaufau ma le fiafia?
O le tele o taimi tatou te pei ai lava o le alii faipisinisi talavou mai Boston, i le 1849, e pei ona ta’u mai i le tala, na aafia i le naunautaiga e saili le auro i Kalefonia. Sa ia faatau ese atu ana mea uma ina ia saili lona manuia i vaitafe o Kalefonia, lea na ta’u mai na faatumulia i fasi auro lapopoa e tau le mafai e se tasi ona amo.
O lea aso ma lea aso, sa lolō ai e lea alii talavou lana pesini i totonu o le vaitafe ae leai se mea na maua. Na pau lona taui o se faaputuga maa ua faatupulaia. O lona le fiafia ma le mativa, na ia sauni ai e toe foi pe a na le fai atu ia te ia i se tasi aso se tagata ua loa i le sailiga o le auro, “Atalii, matuā telē tele lena faaputuga maa.”
Na tali mai le alii talavou, “E leai se auro iinei. O le a ou toe foi i le fale.”
Na savali atu le tagata lea i le faaputuga maa ma fai atu, “Oi, o loo i ai le auro. Pau lava le mea o lou iloa o le nofoaga e saili i ai.” Na ia uuina mai i luga ni maa se lua ma faafetoai faatasi. Na ta’e le tasi o maa ma iloa atu ai ni fasi auro ninii se tele o loo ilaila mai i le la.
O le iloaina atu o se tamai taga e fai i pa’u manu ua tumu, na fai atu ai le alii talavou, “O loo ou sailia ni fasi auro e pei o auro na e i lau taga, ae le na o ni tamai fasi auro ninii.”
Na faaali atu e le tagata ua loa i le sailiga o le auro lana taga i le alii talavou lea na tilotilo i ai i totonu ma le faamoemoe o le a ia iloa atu ni fasi auro lapopoa se tele. Sa ofo o ia i lona vaai atu e faatumulia le taga i le faitau afe ma afe o tamai fasi auro ninii.
Sa fai atu le tagata poto, “Atalii, e foliga mai o loo e pisi tele e saili ni fasi auro lapopoa ua e misia ai le faatumuina o lau taga i nei fasi auro ninii taua. O le faaputuputuina ma le onosai o nei tamai fasi auro ninii ua ou mauoa ai.”
E faaalia mai i lenei tala le upumoni faaleagaga lea na aoao atu e Alema i lona atalii o Helamana:
“O mea faatauvaa ma mea faavalea ua faataunuuina ai mea tetele. …
“… Aua e galue le Alii i mea faatauvaa … ua faaolaina ai agaga e toatele.” (Alema 37:6–7).
Uso e ma tuafafine, o le talalelei a Iesu Keriso e faigofie, e tusa lava pe o le a lo tatou taumafai e faafaigata. E tatau ona tatou taumafai e faafaigofie faapea o tatou olaga, ia saoloto mai faatosinaga e le talafeagai, ae taulai atu i mea e sili ona taua.
O a ni mea e taua, ma faigofie o le talalelei lea e aumaia ai le manino ma le faamoemoe i o tatou olaga? O a fasi auro ninii o le talalelei lea a faaputuina ma le onosai i le aluga o lo tatou olaga atoa o le a tauia ai i tatou i le oa taua—o le meaalofa taua o le ola e faavavau?
Ou te talitonu e i ai se mataupu faavae faigofie se tasi ae e loloto—ma e musuia—lea e aofia ai le atoatoaga o le talalelei a Iesu Keriso. Afai tatou te opoina ma le loto atoa ma avea lenei mataupu faavae ma taulaiga o o tatou olaga, o le a faamamaina ma faapaiaina i tatou ina ia mafai ona tatou toe nonofo faatasi i le afioaga o le Atua.
Na fetalai mai le Faaola e uiga i lenei mataupu faavae ina ua Ia tali atu i se tagata Faresaio lea na fesili mai, “Le aoao e, o le fea poloaiga o i le tulafono ua sili?”
“Ona fetalai atu ai lea o Iesu ia te ia, E te alofa atu i le Alii lou Atua ma lou loto atoa ma lou agaga atoa, ma lou manatu atoa.
“O le poloaiga muamua lena ma le sili.
“E faapena foi lona lua, E te alofa atu i lē lua te tuaoi, ia pei o oe lava ia te oe” (Mataio 22:36–40).
Ua na o lo tatou alolofa lava i le Atua ma Keriso ma lo tatou loto atoa, manatu atoa, ma le mafaufau atoa ua mafai ai ona tatou faasoa atu lenei alofa i o tatou tuaoi e ala i galuega agaalofa ma le auauna atu—o le auala lea semanu e alofa ai le Faaola ma auauna ai ia i tatou uma pe ana o i ai o Ia iinei i le asō.
Pe a aui i tatou e lenei alofa mama o Keriso—po o le alofa moni—o le a tatou mafaufau, lagona ma galulue atili ai e faapei o le Tama Faalelagi ma Iesu. O o tatou naunautaiga ma manaoga o le loto ua faatusaina lea i le Faaola. Na ia faasoa atu lenei manaoga i Ana Aposetolo i le aso a o lumanai Lona Faasatauroga. Na fetalai o Ia:
“O le poloaiga fou ou te tuu atu ai ia te outou, ia outou fealofani; faapei ona ou alofa atu ia te outou. …
“O le mea lea e iloa ai e tagata uma lava o o’u soo outou, pe afai ua outou fealofani” (Ioane 13:34–35).
O le alofa na faamatala mai e le Faaola o se alofa ola. E le faaalia e ala i ni galuega tetele ma le lototoa, ae e ala atu i ni galuega faatauvaa o le agalelei ma le auauna atu.
E tele auala ma tulaga e mafai ona tatou auauna atu ai ma alolofa atu i isi. Se’i ou fautuaina atu nisi nei o auaunaga.
Muamua, o le alofa moni e amata i le aiga. O le mataupu faavae e tasi ma e sili ona taua e tatau ona taitaiina ai aiga uma, o le faatinoina lea o le Tulafono Faaauro—na apoapoai mai le Alii “o mea uma foi tou te loto i ai ia faia e tagata ia te outou, ia faapea lava ona outou faia ia te i latou” (Mataio 7:12). Faaaoga se taimi ma mafaufau po o le a sou lagona pe afai o oe lea e i le isi itu o loo tuuina atu i ai ni upu po o ni faatinoga lē alofa, ma le lē mafaufau. Ia aoao atu tagata o tatou aiga e ala i a tatou faataitaiga, ina ia maua le alofa o le tasi i le isi.
O le isi nofoaga e tele ai o tatou avanoa e auauna atu ai, o le Ekalesia lea. O a tatou uarota ma paranesi o ni nofoaga ia e tatau e le aunoa ona taitaiina ai e le Tulafono Faaauro a tatou upu ma gaoioiga e agai atu i isi. E ala i lo tatou taulimaina ma le agalelei o le tasi ma le isi, ma tautala i upu e lagolagosua ai ma faamalosiau atu ai, ma le manatu i manaoga o isi e mafai ai ona tatou fesoasoani e fausia le lotogatasi i tagata o le uarota. A i ai le alofa moni, e leai foi se nofoaga mo le faitatala po o ni upu le alofa.
E mafai ona tuufaatasia ia tagata o le uarota, o tagata matutua ma le autalavou i se auaunaga anoa ina ia faamanuia ai olaga o isi. I le lua vaiaso ua mavae, na lipotia mai ai e le peresitene o le Eria a Amerika i Saute Matusisifo, o Elder Marcus B. Nash o le Fitugafulu, faapea o le tofiaina “o i latou e malolosi i le agaga i e vaivai” ua latou laveaiina mai ai le faitau selau o tagata matutua ma le autalavou ua le toaaga mai. E ala atu i le alofa ma auaunaga ua latou “taitoatasi” ai ma toe foi mai. Na fausia e nei galuega agalelei se sootaga malosi ma le tumau i le va o i latou uma na aafia—o e na tuuina atu le fesoasoani ma e na fesoasoani i ai. E tele mea taua e manatua e fesootai ma nei auaunaga.
Pe a ou toe mafaufau i tua i le tele o tausaga o la’u auaunaga i le Ekalesia, o nisi o mea maoae e sili ona manatua, o taimi ia ou te faatasi atu ai ma nisi o tagata o le uarota e fesoasoani ai i se tasi.
Mo se faataitaiga, ou te manatua a o ou epikopo, sa matou galulue faatasi ai ma nisi o tagata o la’u uarota e faamama se sai puaa i le faatoaga o le uelefea a le siteki. E le o se galuega manaia lea mea! O se uso e le malosi i le lotu ma e ua tele tausaga e le’i toe sau i le Lotu, na valaaulia matou te faifaimea faatasi. Ona o le alofa ma le faaaumea na ia lagonaina faatasi ma i matou a o matou talatalanoa i totonu o lena sai puaa manogi, na ia toe foi mai ai i le lotu ma mulimuli ane faamau atu i lona toalua ma lana fanau i le malumalu. O la matou faaaumea e ala i le auauna atu ua faamanuia ai lana fanau, fanau o ana fanau, ma i le taimi nei o fanau a fanau a ana fanau. O le toatele o i latou ua ave a latou misiona, faaipoipo i le malumalu, ma o loo tausia ni aiga e faavavau—o se galuega maoae na fofoaina mai i se galuega faatauvaa, o se fasi auro ninii.
O le eria lona tolu e mafai ona tatou auauna atu ai, o o tatou lava alalafaga. I se faaaliga mama o le alofa ma le popole e mafai ona tatou aapa atu ai ia i latou o e manaomia la tatou fesoasoani. O le toatele ua ofuina ni Mitiafu Lima Fesoasoani ma galulue ma le le vaivai e faamāmā i mafatiaga ma faaleleia o outou alalafaga. Na tuuina mai talu ai nei e le autalavou matutua nofofua o le Siteki a Sendai Iapani sea auaunaga taua i le sailia o tagata o le ekalesia i le tuanai ai o le mafuie ma le galulolo faataumaoi. E le mafaitaulia auala e auauna atu ai.
E mafai ona tatou faauo ia i latou o loo tatou auauna atu i ai e ala i lo tatou agalelei ma auauna atu ma le loto atoa. Mai nei faauoga latou te malamalama atili ai e uiga i lo tatou tuuto atu i le talalelei ma se manao e aoao atili e uiga i le Ekalesia.
Na saunoa mai la’u uo mamae, o Elder Joseph B. Wirthlin, e uiga i le mana o lenei mataupu faavae ina ua ia faapea mai: “O le agalelei o le uiga maoae. … [O se] tusifolau lea e tatalaina ai faitotoa ma maua ai faauoga. E faamaluluina ai loto ma foafoaina ai sootaga ia e mafai ona umi” (“O Le Uiga Lelei o le Agalelei,” Liahona, Me 2005, 26).
O le isi auala e mafai ona tatou auauna atu ai i fanau a le Tama Faalelagi o le auauna atu lea faafaifeautalai—e le na o le avea ai ma ni faifeautalai ae ia avea foi ma ni uo ma ni tuaoi. O le a le tupu le Ekalesia i le lumanai i le na o le tuitui i faitotoa o tagata ese. O le a tupu pe a faatumulia tagata o le ekalesia, faatasi ai ma o tatou faifeautalai, i le alofa o le Atua ma Keriso, ia iloatino manaoga ma tali atu ia i latou e i ai manaoga i le agaga o auaunaga agaalofa.
Uso e ma tuafafine, pe a tatou faia lenei mea, o le a lagonaina e i latou o e loto faamaoni ma talitonu lo tatou faamaoni ma le alofa. E toatele o le a fia iloa atili i tatou. Ma o le a mafai ai loa ona faatupulaia le Ekalesia ma faatumulia ai le lalolagi uma. E le mafai ona ausia lenei mea e na o faifeautalai ae e manaomia le mataalia ma le auaunaga a tagata uma.
O a tatou auaunaga uma tatou te manaomia ai le mataala i uunaiga a le Agaga Paia. O le a ta’u mai ia i tatou e le leo filemu, ma le itiiti ē o loo manaomia la tatou fesoasoani ma le mea e mafai ona tatou faia e fesoasoani atu ai ia i latou.
Sa saunoa mai Peresitene Spencer W. Kimball: “E taua tele lo tatou auauna atu o le tasi i le isi i le malo. … O le tele o taimi, e faatauvaa lava le mea e uunaia ai tatou i le faia o a tatou galuega ia po o le tuuina atu … o fesoasoani faalelalolagi i galuega faalelalolagi, ae o a la ni mea ofoofogia e mafai ona maua … mai nei galuega faalelalolagi atoa ma gaoioiga faatauvaa ae lelei ona fuafuaina!” (Aoaoga a Peresitene o le Ekalesia: Spencer W. Kimball [2006], 82).
Ma na fautua mai Peresitene Thomas S. Monson:
“E i ai lava manaoga o isi, ma e mafai e i tatou uma taitoatasi ona faia se mea e fesoasoani ai i se tasi.
“… Vagana ua tatou faamaumau o tatou ola ona o isi, o le a itiiti se faamoemoega o o tatou lava olaga” (“O Le a se Mea Ua ou Faia mo Se Tasi i le Aso?” Liahona, Nov. 2009, 85).
Uso e ma tuafafine, ou te toe faamamafa atu, o uiga sili ona taua o le Tama Faalelagi ma Lona Alo Pele e tatau ona tatou moomoo ma saili ia tatou mauaina i totonu o i tatou lava, o le meaalofa lea o le alofa moni, “o le alofa mama o Keriso” (Moronae 7:47). Mai lenei meaalofa e puna mai ai lo tatou tomai e alolofa atu ai ma auauna atu ai i isi e pei ona faia e le Faaola.
Na aoao mai ia i tatou e le perofeta o Mamona le taua silisili o lenei meaalofa ma ta’u mai ia i tatou le auala e mafai ona tatou mauaina ai: “O le mea lea, o’u uso pele e, ia outou tatalo atu ai i le Tama ma le malosi uma o le loto, ina ia faatumuina outou i lenei alofa ua foaiina mai ia te i latou uma o e ua fai ma soo faamaoni o lona Alo o Iesu Keriso; ina ia avea outou ma atalii o le Atua; ina ia foliga i tatou ia te ia pe a faaalia mai o ia, aua tatou te iloa atu ia te ia e pei lava ona i ai nei o ia; ina ia ia te i tatou lenei faamoemoe; ina ia faamamaina i tatou, e pei ona mama o ia” (Moronae 7:48).
O mea iti ma faatauvaa e ausia ai mea tetele. E pei o fasi auro ninii lea e faaputuputu i le aluga o taimi ma avea ai ma se oa tele, o a tatou auaunaga agalelei iti ma faatauvaa e faaputuputu e avea o se olaga e faatumulia i le alofa mo le Tama Faalelagi, ma tuuto atu i le galuega a le Alii o Iesu Keriso, ma lagona ai le filemu ma le fiafia i taimi uma lava tatou te aapa atu ai le tasi i le isi.
A o tatou agai atu i le vaitau o le Eseta, ia tatou faaali atu lo tatou alolofa ma le agaga faafetai mo le taulaga togiola a le Faaola e ala i ni a tatou auaunaga faigofie ma le agalelei i o tatou uso ma tuafafine i le aiga, i le lotu, ma i o tatou alalafaga. Ou te tatalo atu ai ma le lotomaulalo i lenei mea i le suafa o Iesu Keriso, amene.


text:
Vaega 109
1–5, O le Malumalu i Katelani na fausia e avea o se nofoaga mo le Atalii o le Tagata e afio mai i ai; 6–21, E tatau ona avea o se fale o le tatalo, anapogi, faatuatua, aoaoga, mamalu, ma le faatulagaga tatau, ma se maota o le Atua; 22–33, Talosia ia faafememeaiina e e lē salamo o e e tetee i tagata o le Alii; 34–42, Talosia ia o atu le Au Paia i le mana e faapotopoto mai i Siona e e amiotonu; 43–53, Talosia ia laveaiina le Au Paia mai mea mataʼutia o le a sasaa mai i luga o e amioleaga i aso e gata ai; 54–58, Talosia ia saunia atunuu ma tagata ma ekalesia mo le talalelei; 59–67, Talosia ia togiolaina tagata Iutaia, sa Lamanā, ma Isaraelu uma; 68–80, Talosia ia faapaleina le Au Paia i le mamalu ma le viiga ma maua le olataga e faavavau.
1 aFaafetai i lou suafa, Le Alii e le Atua o Isaraelu, o lē e tausia efeagaiga ma faailoa mai le alofa mutimutivale i au auauna o e savavali saʼo i ou luma, ma o latou loto atoa—
2 O oe o le na poloaiina au auauna e afausia se fale i lou suafa i lenei nofoaga [o Katelani].
3 Ma o lenei ua e silasila mai, Le Alii e, ua faia e au auauna e tusa ma lau poloaiga.
4 Ma o lenei matou te ole atu ia te oe, Le Tamā Paia e, i le suafa o Iesu Keriso, le Alo o lou loto, o lē ua na o lona suafa lava e mafai ona tuuina mai ai le faaolataga i le fanauga a tagata, matou te ole atu ia te oe, Le Alii e, ia e talia lenei afale, o le egaluega a o matou lima, o au auauna, lea na e poloaiina i matou e fausia.
5 Aua ua e silafia na matou faia lenei galuega i le puapuaga tele; ma ua matou tuuina atu mai lo matou mativa ni a matou mea e fausia ai se afale i lou suafa, ina ia i ai se nofoaga e mafai e le Atalii o le Tagata ona faaali mai ai o ia lava i lona nuu.
6 Ma e pei ona sa e fetalai mai i se afaaaliga, na tuuina mai ia te i matou, na taʼua ai i matou o au uo, ua fetalai mai—Ia talo a outou alofi sa, e pei ona Ou poloaiina ai outou;
7 Ma ona e lē i ai i tagata uma le faatuatua, ia outou saili ma le filiga ma aoao i le tasi upu o le poto; ioe, ia outou saili mai tusi sili ona lelei upu o le poto, ia saili aoaoga e ala lava i le suesue ma le faatuatua foi;
8 Ia faatulaga tatau outou lava; ia saunia mea manaomia uma, ma faatu se fale, o se fale lava o le tatalo, o se fale o le anapogi, o se fale o le faatuatua, o se fale o le aoaoga, o se fale o le mamalu, o se fale o le faatulagaga tatau, o se maota o le Atua;
9 Ina ia faia i le suafa o le Alii a outou ulufale mai, ina ia faia i le suafa o le Alii a outou ulufafo atu, ina ia faia a outou faafeiloaiga uma i le suafa o le Alii, ma lima sisii atu i le Silisili Ese—
10 Ma o lenei, Le Tamā Paia e, matou te ole atu ia te oe ia fesoasoani mai ia te i matou, o lou nuu, i lou alofa tunoa, i le taloina o la matou alofi sa, ina ia faia mo lou mamalu ma mo lou taliaina i le paia;
11 Ma i se ala e mafai ai ona maua i matou ua agavaa, i lau silafaga, e maua ai se faataunuuga o afolafolaga na e faia mai ia te i matou, o lou nuu, i faaaliga ua tuuina mai ia te i matou;
12 Ina ia toʼa mai i lalo i luga o lou nuu lou amamalu, ma i luga o lou maota nei, lea ua matou faapaia nei i lau afio, ina ia faapaiaina ma faasaina ia paia, ma ia i ai pea lau afio paia i lenei fale;
13 Ma ina ia mafai e tagata uma e ulufale mai i le faitotoa o le maota o le Alii ona lagona lou mana, ma lagona uunaia ai e tautino atu ua e faapaiaina lenei fale, ma o lou maota lava, o se afioaga mo lou paia.
14 Ma ia e tuuina mai, Le Tamā Paia e, ia aoaoina e i latou uma o e e tapuai atu i lenei fale upu o le poto mai tusi sili ona lelei, ma ina ia latou saili le aoaoina e ala lava i le suesue, ma ala foi i le faatuatua, e pei ona e fetalai mai;
15 Ma ina ia latou tutupu aʼe ia te oe, ma maua le atoatoaga o le Agaga Paia, ma faatulagaina e tusa ma au tulafono, ma saunia e maua mea manaomia uma;
16 Ma ina ia avea lou maota nei o se fale o le tatalo, o se fale o le anapogi, o se fale o le faatuatua, o se fale o le mamalu ma o le Atua, o lou maota lava;
17 Ina ia faia i le suafa o le Alii le ulufale mai uma a lou nuu, i totonu o lou maota;
18 Ina ia faia i le suafa o le Alii a latou ulufafo atu uma mai lenei maota;
19 Ma ina ia faia i le suafa o le Alii a latou fefaafeiloaiga uma, ma lima paia, ua sisii atu i le Silisili Ese;
20 Ma ia leai se mea aʼeleelea e faatagaina e oo mai i totonu o lou maota e faaeleeleaina ai;
21 Ma a solitulafono lou nuu, soo se tasi o i latou, ia vave ona latou salamo ma toe foi mai ia te oe, ma talia i lau silafaga, ma toefuatai i faamanuiaga ua e faauuina e sasaa mai i luga o i latou o e amigao ia te oe i lou maota.
22 Ma e matou te ole atu ia te oe, Le Tamā Paia e, ina ia o atu au auauna mai lenei maota ua faaauupegaina i lou mana, ma ina ia i ai lou suafa i luga o i latou, ma i ai lou mamalu e siosiomia i latou, ma i ai i au aagelu le tausiga i o latou luga;
23 Ma ina ia mafai ona latou tauaao atu mai lenei nofoaga tala silisili ma mamalu naua, i le upumoni, i atuluiga o le lalolagi, ina ia latou iloa o lau galuega lenei, ma ua e tuu mai lou aao, e faataunuu le mea na e fetalai mai e ala mai i fofoga o perofeta, e faatatau i aso e gata ai.
24 Matou te ole atu ia te oe, Le Tamā Paia e, ia e faatumauina tagata o le a tapuai atu, ma umia i le mamalu se igoa ma se tulaga i lou maota nei, i tupulaga uma ma mo le faavavau;
25 Ina ia leai se auupega e agaosia e faasaga mai ia te i latou e manumalo; ina ia paʼū i le lua o ia lava o lē e elia se elua mo i latou;
26 Ina ia leai se pulega o le amioleaga na te maua le mana e tulai aʼe ai ma amanumalo i luga o lou nuu o e o le a tuuina i ai lou esuafa i lenei maota;
27 Ma afai e tulai mai soo se nuu e faasaga mai i lenei nuu, ia faamumūina lou toasa e faasaga ia te i latou;
28 Ma afai latou te taiaina lenei nuu ia e taiaina i latou; ia e tau mo lou nuu e pei ona e faia i le aso o le taua, ina ia laveaiina i latou mai lima o o latou fili uma.
29 Matou te ole atu ia te oe, Le Tamā Paia e, ia faafememeaʼi, ma faameia, ma faamaasiasi ma faafenumiaʼi i latou uma o e ua faasalalauina tala pepelo i le lautele, i luga o le lalolagi, e faasaga i lau auauna po o au auauna, pe afai latou te lē salamo, pe a folafola atu le talalelei tumau-faavavau i o latou taliga;
30 Ma ina ia aumai a latou galuega uma ia ma faameanoaina, ma tafi ese e le auatoʼa, ma le faamasinoga o le a e auina atu i o latou luga i lou toasa, ina ia i ai se iuga i epepelo ma upu taufaaleaga e faasaga i lou nuu.
31 Aua ua e silafia, le Alii e, ua mamā lava au auauna i ou luma i le molimau atu o lou suafa, lea ua latou mafatia ai i nei mea.
32 O lea matou te aioi atu ai i ou luma mo se laveaiga atoa ma oʼooʼo mai i lalo o lenei aamo;
33 Ia gauia ese, le Alii e; ia gauia ese mai ūa o au auauna, i lou mana, ina ia mafai ona matou tutulai atu i luga i le lotolotoi o lenei tupulaga ma fai lau galuega.
34 E, Ieova e, ia e alofa mutimutivale mai i lenei nuu, ma ona e aagasala tagata uma ia faamagalo mai solitulafono a lou nuu, ma ia tuu ia solitulafono ia soloiesea e faavavau.
35 Ia tuu i le afaauuga o au auauna ia faamauina i o latou luga i le mana mai lugā.
36 Ia tuu atu ia faataunuuina i luga o i latou, e pei o i o latou luga i le aso o le Penetekoso; ia tuu le meaalofa o agagana ia sasaa mai i luga o lou nuu, o elaulaufaiva vaevae lava e pei o le afi, ma lona faaliliuga.
37 Ma ia tuu i lou maota ia faatumuina, i lou amamalu, e peiseai o se matagi malosi ua agi tele mai.
38 Tuu i luga o au auauna le amolimau o le feagaiga, ina a latou o atu i fafo ma folafola atu lau afioga ia mafai ona latou efaamauina le tulafono, ma saunia loto o lau au paia mo faamasinoga uma na ua toeitiiti ona e auina mai, i lou toasa, i luga o e o nonofo i le ilalolagi, ona o a latou solitulafono, ina ia lē lotovaivai lou nuu i le aso o faalavelave.
39 Ma o soo se aai e ulu atu i ai au auauna, ma talia e tagata o lena aai la latou molimau, ia tuu lou filemu ma lau faaolataga ia i ai i luga o lena aai, ina ia mafai ona latou faapotopotoina mai lena aai e amiotonu, ina ia mafai ona latou o mai i aSiona, po o i ona siteki, o nofoaga ua e tofia, ma viiga o le olioli tumau-faavavau;
40 Ma ia lē tuuina atu au faamasinoga ia pauu ifo i luga o lena aai, seia faataunuuina lenei mea.
41 Ma o soo se aai e ulu atu i ai au auauna, ma lē talia e tagata o lena aai le molimau a au auauna, ma ua lapataiina i latou e au auauna ina ia latou faasaoina i latou lava mai lenei tupulaga faapiʼopiʼo, ia tuu ia oo mai i luga o lena aai e tusa ma lena na e fetalaia i fofoga o au perofeta.
42 Ae ia e laveaiina, Ieova e, matou te aioi atu ai ia te oe, au auauna mai o latou lima, ma faamamā i latou mai lo latou toto.
43 E, le Alii e, matou te lē fiafia i le faaumatiaina o o matou uso-a-tagata; ua pele lava o latou aagaga i ou luma;
44 Ae e ao lava ona faataunuuina o lau afioga. Fesoasoani i au auauna e fai atu, faatasi ma le fesoasoani o lou aalofa tunoa ia te i latou: Ia faia lou finagalo, le Alii e, ae lē o matou loto.
45 Ua matou iloa ua e fetalai mai e ala i fofoga o au auauna i mea mataʼutia e faatatau i e amioleaga, i aaso e gata ai—o le a e sasaa mai au faamasinoga, e aunoa ma se fuaina;
46 O lea, le Alii e, laveai lou nuu mai le mala o e amioleaga; fai ia mafai e au auauna ona faamau le tulafono, ma fusimau le molimau, ina ia mafai ona saunia i latou mo le aso o le susunuina.
47 Matou te ole atu ia te oe, Le Tamā Paia e, ia e manatua i latou o e ua tulia e tagata o le itumalo o Siakisone, Misuri, mai laueleele o o latou tofi, ma ia gausia ese, le Alii e, lenei amo o le puapuaga ua tuu i o latou luga.
48 Ua e silafia, le Alii e, ua matua sauaina ma faapuapuagatiaina tele i latou e tagata amioleaga; ma ua amasuasua atu o matou loto i le faanoanoa ona o a latou avega mamafa.
49 Le Alii e, ao le a ea le umi e te tuu ai lenei nuu e tauave lenei puapuaga, ma tagi a o latou tagata mamā e o aʼe i luga i ou fofoga faalogo, ma alu aʼe i luga lo latou etoto o se molimau i ou luma, ma ʼe lē faia se faaaliga o lau molimau mo i latou?
50 Ia e aalofa mutimutivale, le Alii e, i luga o le vaega o tagata amioleaga, o e ua tulia ou tagata, ina ia latou taofi le faomea, ina ia latou salamo ia latou agasala pe afai e mafai ona maua le salamo;
51 Ae afai latou te lē fia salamo, ia faaalia lou aao, le Alii e, ma alaveai le mea lena na e tofia o se Siona mo lou nuu.
52 Ma afai e lē mafai i se isi ala, ina ia lē mafai ona iuvale o le faamoemoe o lou nuu i ou luma, ia faamumūina lou toatamai, ma paʼū ifo lou toasa i luga o i latou, ina ia faaumatia ese i latou, o aʼa atoa ma lala, mai i lalo o le lagi;
53 Ae o le tulaga e oo i ai le latou salamo, ua e agalelei ma alofa mutimutivale, ma liliu ese lou toasa pe a e silasila mai i luga o fofoga o lē ua e Faauuina.
54 Ia e alofa mutimutivale, le Alii e, i luga o atunuu uma o le lalolagi; ia e alofa mutimutivale i luga o pule o lo matou atunuu; ia faatumauina e faavavau mataupu autu na, ua taʼua, o le aTulafono Faavae a lo matou atunuu, ia puipuia lava i le mamalu ma le tamalii e o matou tamā.
55 Ia e manatua tupu, aloalii, tamalii, ma tagata silisili o le lalolagi, ma tagata uma, ma ekalesia, tagata matitiva uma, ma e ua lē tagolima, ma e puapuagatia o le lalolagi;
56 Ina ia faamaluluina o latou loto pe a o atu au auauna mai lou maota, Ieova e, e molimau atu lou suafa; ina ia aveesea o latou manatu faapito e le aupumoni, ma ina ia mafai e lou nuu ona maua le fiafia mai le vaaiga a tagata uma;
57 Ina ia iloa ai e tuluiga uma o le lalolagi, o i matou, o au auauna, na matou afaalogo i lou siufofoga, ma ua e auina atu i matou;
58 Ina ia mafai ai e au auauna, o atalii o Iakopo, ona faapotopoto e amiotonu mai totonu o i latou uma ia, e faatu se aai paia i lou suafa, e pei ona e poloaiina ai i latou.
59 Matou te ole atu ia te oe ia tofia ia Siona ni isi asiteki e ese mai le tasi lenei ua e tofia, ina ia mafai ona taavale atu pea i luma i le mana ma le mamalu tele le efaapotopotoga o lou nuu, ina ia mafai ona ifaapuupuu o lau galuega i le amiotonu.
60 O lenei o nei upu, le Alii e, ua matou tautala atu ai i ou luma, e faatatau i faaaliga ma poloaiga na e tuuina mai ia te i matou, o e ua faailogaina faatasi ma aNuuese.
61 Ae ua e silafia ua i ai ia te oe se alofa tele mo le fanau a Iakopo, o e ua faataapeapeina i luga o mauga mo se taimi umi lava, i se aso auaoa ma le pouliuli.
62 O lea matou te ole atu ai ia te oe ia e alofa mutimutivale i luga o le fanau a Iakopo, ina ia mafai, mai le itula lenei, ona amata ona laveaiina o aIerusalema;
63 Ma ia mafai ona amata ona gausia o le amo o le pologa mai le fale o aTavita;
64 Ma ia mafai ona amata e le fanau a aIuta ona toe foi atu i elaueleele na e tuuina mai ia Aperaamo, lo latou tamā.
65 Ma faia ia afaaliliuina etoe vaega o Iakopo, o e na fetuuina ma taia ona o lo latou solitulafono, mai lo latou tulaga aivao ma lē aoaoina, i le atoatoaga o le talalelei tumau-faavavau;
66 Ina ia mafai ona latou tuu i lalo a latou auupega o le faamasaatoto, ma tuu a latou fouvalega.
67 Ma talosia ia o mai toe vaega faataapeapeina uma o aIsaraelu, o e na tulia i tuluiga o le lalolagi, i se malamalama o le upumoni, ma talitonu i le Mesia, ma laveai mai le sauā, ma olioli i ou luma.
68 E, le Alii e, ia e manatua lau auauna, o Iosefa Samita, Laitiiti, ma ona puapuaga ma sauaga uma—le ala na aosifeagaiga ai o ia ma eIeova, ma tauto atu ai ia te oe, le Atua Malosi Aoao e o Iakopo—ma poloaiga ua e tuuina mai ia te ia, ma ua taumafai lava o ia ma le faamaoni e fai lou finagalo.
69 Ia e alofa mutimutivale mai, le Alii e, i lana avā ma lana fanau, ina ia mafai ona faaeaina i latou i ou luma, ma faasaoina e lou aao tausi.
70 Ia e alofa mutimutivale i o latou aaiga valalata uma, ina ia fatia o latou manatu faapito ma tafi ese e faapei ona faia i se lolo; ina ia mafai ona faaliliu mai ma togiola i latou faatasi ma Isaraelu, ma iloa o oe lava o le Atua.
71 Ia e manatua, le Alii e, peresitene, peresitene uma lava o lau ekalesia, ina ia mafai e lou aao taumatau ona faaeaina i latou, faatasi ma o latou aiga uma, ma o latou aiga valalata, ina ia mafai ona faatumauina ma manatua pea o latou igoa e faavavau mai lea tupulaga i lea tupulaga.
72 Ia e manatua lau ekalesia atoa, le Alii e, ma o latou aiga uma, ma o latou aiga valalata uma, faatasi ma o latou tagata mamai ma puapuagatia uma, faatasi ma e matitiva ma agamalu uma o le lalolagi; ina ia mafai ona avea o le amalo, lea ua e faatuina e aunoa ma lima, o se mauga tele ma faatumu ai le lalolagi atoa;
73 Ina ia mafai ona sau o lau ekalesia i fafo nai le vao o le pouliuli, ma susulu malamalama atu e pei o le amasina, manino e pei o le la, ma mataʼutia e pei o se autau ma tagavai;
74 Ma teuteuina e pei o se faatoanofotane mo lena aso pe a e afe le veli o le lagi, ma faia mauga ia asoloi i lalo i ou luma, ma evanu ia siitia, ma faalauleleia mea gaoā; ina ia faatumuina le lalolagi i lou mamalu;
75 Ina a oo ina ilia le pu mo e ua oti, ia asegia aʼe ai i matou i luga i le ao e fetaiaʼi ma oe, ina ia matou faatasi e faavavau ma le Alii;
76 Ina ia mamā o matou ofu, ina ia mafai ona faaofuina o i matou i aofu talaloa o le amiotonu, ma laupama i o matou lima, ma epale o le mamalu i luga o o matou ulu, ma selesele le iolioli e faavavau mo o matou opuapuaga uma.
77 E, le Alii e le Atua Malosi Aoao, faafofoga mai ia te i matou ia matou nei olega, ma tali mai ia i matou mai le lagi, lou afioaga paia, i le mea o loo e afio ai i lou nofoalii, ma le amamalu, viiga, mana, malualii, malosi, puleaga, upumoni, faimeatonu, faamasinotonu, alofa mutimutivale, ma se āoāo lē gata o le atoatoaga, mai le faavavau-tumau i le faavavau-tumau.
78 E, faafofoga mai ia, E, faafofoga mai ia, E, faafofoga mai ia ia te i matou, le Alii e! Ma tali mai i nei olega, ma talia le faapaiaga o lenei maota mo oe, o le galuega a o matou lima, lea na matou fausia i lou suafa;
79 Ma lenei foi ekalesia, ia tuu i ai i luga lou suafa. Ma fesoasoani mai ia te i matou i le mana o lou Agaga, ina ia matou tuufaatasi o matou leo ma i latou o aserafi pupula ma susulu na o loo siomia ai lou nofoalii, ma alaga o viiga, o pepese atu Osana i le Atua ma le eTamai Mamoe!
80 Ma ia tuu mai ia i latou nei, o ou tagata faauuina, ia afaaoofuina i le olataga, ma alalaga leotetele lau au paia i le olioli. Amene, ma Amene.


text:
Taula’i Faigamalo fou i auala e faaleleia
FILIFILIA KENISELI LAFAELE AVEA MA FAATONUSILI FEFAATAUAIGA MA ALAMANUIA
O le faaopoopoina o galuega i le teritori, o le itu lea ua manatu Kovana Lolo Matalasi Moliga ma le Lutena Kovana ia Lemanu Peleti Mauga, o le a ave i ai la laua faamuamua mo le faaleleia o le tamaoaiga, ina ua laua talitonu, o le fatu lea o le manuia o aiga ma pisinisi i le atunuu.
Na taua e le alii kovana e faapea, “E le mafai ona tupu le tamaoaiga pe afai e leai ni tupe e maua e tagata e faatino o latou manaoga,” ma ia taua ai se tasi o a laua faanaunauga, o le galulue faatasi ma pisinisi tumaoti i le atina’eina o avanoa faigaluega mo le atunuu.
O fuafuaga foi ia na taumafai i ai le alii kovana ua maea atu, peitai e lei manuia se isi vaega o lea fuafuaga ina ua tapuni le kamupani i’a o le Samoa Packing i le 2009, ma faaopoopo ai le aofai o tagata e leai ni galuega i le teritori, e ui na toe suia ina ua maua galuega i polokalama na faatupe mai e le feterale ina ua tuana’i le galulolo i le 2009.
O le faataunuuina o ia moemitiga, ua manatu ai Lolo e toe faatulaga tiute tauave a le Matagaluega o Fefaatauaiga ma Alamanuia, ina ia taula’i i le atina’eina o pisinisi ma le tamaoaiga.
O le vaiaso nei na faalauiloa ai e Lolo lona filifilia o Keniseli Faalupe Lafaele e avea ma Faatonusili o lea Matagaluega.
O ni isi o taumafaiga e unaia ai le tamaoaiga o le atunuu, o le vaavaai lea i atina’e e pei o turisi ma faalelei pisinisi lotoifale, e pei ona manatu i ai ni isi o le aufai pisinisi i le atunuu.
I le faauuga o alii mautofi i le vaiaso na tea nei, na faalauiloa ai e Lolo lona faatonuina o le Faatonusili tofia o le Matagaluega o Galuega Lautele a le malo, ina ia fai se fuafuaga i le fale tuai o lo o i ai nei i Pago Pago, le Chinatown hall, ona o le isi lea auala o lo o taofia ai le toatele o turisi e agai mai e fia maimoa i Amerika Samoa, ona o ituaiga vaaiga faapenei.
I le naunau ai o le Fono Faitulafono latou te fia iloa le tulaga o lo o i ai le tamaoaiga o le atunuu i le taimi nei, ua talosagaina ai e le afioga i le alii faipule ia Larry Sanitoa le komiti o le Paketi a le maota, mo se avanoa e maua mai ai ni ripoti o galuega a le malo mo le kuata fa o le tausaga tupe ua maea atu, atoa ai ma se ripoti i tupe maua a le malo mo le kuata muamua o le tausaga tupe lenei o le a mae’a.
Na taua e Sanitoa e faapea, o le taua o le tulaga lea e mafai ai ona malamalama le tino i le ituaiga malosi o lo o i ai le tamaoaiga o le atunuu.
E toatele ni isi o le atunuu sa o latou talosagaina le alii kovana ua mavae atu Togiola Tulafono i luga o lana polokalame i faaiuga o vaiaso, ina ia fai se fuafuaga e tatala ai i lalo le fale lea, ona ua mataga ma foliga le manaia i totonu o le taulaga.
Sa maitauina e le Samoa News i ni isi o taimi e ulufale mai ai vaa meli e malaga mai ai turisi i le atunuu, le toatele o turisi latou te pu’eina ata o le fale.
Saunoa Lolo, o le atina’e o turisi, o le isi lea alagatupe malosi mo le tamaoaiga o le teritori, pe afai e lelei ona atina’e ma fuafua lelei.
O le masina nei lea ua amata faagasolo ai le faatutumuina o pepa mo avanoa faigaluega i le kamupani i’a o le StarKist Samoa, ma ua toatele le atunuu ua lolofi atu i ai mo le sailia o ni a latou galuega.


text:
E moni o le Tusi Paia o le Upu a le Atua?
Fesili: E moni o le Tusi Paia o le Upu a le Atua?
Tali: O la matou tali i lea fesili e le gata ina faailoa atu ai la matou vaaiga i le Tusi Paia atoa ma lona faatauaina i o matou olaga, ae e faasilisili ai le matua aafiaina o o matou olaga e faavavau. Afai o le Tusi Paia o le upu moni a le Atua, e tatau la ona tatou faatauaina, su'esu'e iai, usiusita'i iai ae ia faasilisili ona talitonu ma fai. Afai o le Tusi Paia o le Upu a le Atua ae ua tatou faatalale iai, o lona uiga ua tatou faatalale i le Atua.
O le moni o le aumaiga e le Atua o le Tusi Paia o le faamaoniga lea o loo faaataata mai ai e Ia Lona lava alofa ia i tatou. O le uiga faigofie o le upu "faaaliga" o se auala lea ua saunia e le Atua e maua ai se fesoota'iga ma Ia ae maise o se mafutaga amiotonu. O mea nei e le oo iai lo tatou malamalama pe ana le seanoa le alofa silisili o le Atua o loo faaalia mai i le Tusi Paia. E ui lava ina faapea sa faasolosolo ona faaali mai e le Atua o Ia lava i le Tusi Paia i le vaipa o le 1500 tausaga, ae o loo atoatoa ai iina mea uma e manaomia e le tagata na te iloa atu ai le Atua ma faia sa la mafutaga amiotonu ma Ia. Afai la e moni o le Tusi Paia o le Upu lea a le Atua, o iina o loo iai Le pule aoao i mataupu uma e faatatau i le faatuatua, o talitonuga eseese, atoa ma amio e tatau ona faia.
O le fesili e tatau ona fesiligia ai i tatou lava, pe faapefea ona iloa o le Tusi Paia o le Upu a le Atua ae le na o se tasi o tusi lelei? O le a le eseesega faapitoa o le Tusi Paia ma isi tusi faalelotu ua tusia? E iai ni faamaoniga o le Tusi Paia o le Upu Moni a le Atua? O ituaiga fesili ia e tatau ona vaai toto'a iai pe afai tatou te iloiloa le mau a le Tusi Paia o le Upu a le Atua, sa faaalia mai e Lona Agaga, ma ua sili ona aoga mo mataupu uma o le faatuatua faapea lona faataitaiga.
E le tatau ona iai se masalosalo e uiga i le mau a le Tusi Paia o le Upu lava a le Atua. O loo ta'u manino mai lea i le 2 Timoteo 3:15-17 e faapea, "...talu foi ina o e tama itiiti ua e iloa le Tusi Paia, e mafaia ona faapoto ai ia te oe e iu ai i le ola i le faatuatua ua ia Keriso Iesu. O Tusi Paia uma lava e mai le Agaga o le Atua ia, e aoga foi ia e a'oa'o ai, e aoai ai, e faatonu ai, e faapoto ai foi i le amiotonu, ina ia atoatoa ona lelei ai o le tagata o le Atua, ia saunia lava ia i galuega lelei uma lava."
Ina ia talia fesili nei ia tatou vaai i totonu atoa ma le itu i fafo o ni mau o loo faamaonia ai o le Tusi Paia o le Upu moni lava lea a le Atua. O tusitusiga i totonu o le Tusi Paia o mea ia o loo ta'utino i Lona lava a'a faaleagaga. O se faamaoniga muamua i totonu lava o le Tusi Paia o le tuu faatasiga lea o ni tusi e tele e fai ma tusi e Tasi. E ui ina o loo aofia ai ni tusi e ono sefulu ma le ono, ma sa tusia i konetineta e tolu, i gagana foi e tolu, i le vaipa o tausaga e 1500, e ala mai foi i ni tagata tusitala e to'afasefulu (o e na savalia magaala eseese o lenei olaga), o le Tusi Paia lava lea o loo tumau o le tusi aofa'i e Tasi mai lona amataga seia oo i lona iuga e aunoa ma se upueseina. O le tuu faatasiga foi lea o loo faailogaina ai le Tusi Paia e ese mai nai lo se isi lava tusi, ma ua faamaonia ai le pogai faaleagaga o Upu a o faagaeetiaina e le Atua loto o tagata i se ala e uiga ese ma ua mafai ai e i latou ona faamaumauina Ana lava fetalaiga.
O se isi faamaoniga o le Tusi Paia o le Upu a le Atua o loo vaaia i le mae'a lelei o le faamaumauina o upu faa perofetaga. O loo tusia i le Tusi Paia le fia selau o ni upu faaperofetaga ua atoatoa lelei lona faamaumauina ma mea e tutupu i aso amuli i nai isi atunuu faapea Isaraelu, seia oo lava i le lumana'i o isi nu'u faapitoa, o le i'uga e o'o i tagata, atoa ma le afio mai o Le ua ta'ua o le Mesia, le Faaola e le gata mo Isaraelu, ae mo tagata uma e talitonu ia te Ia. E le pei o upu faa perofetaga ua maua i isi tusi faalelotu e iai tusi a le alii o Nostradamus, a o perofetaga a le Tusi Paia ua matua faamatala 'oto'otoina ma ua le pine lona faataunuuina. E silia ma le 300 upu faaperofetaga e faasino ia Iesu Keriso o loo tusia i le Feagaiga Tuai. E le gata ina mua'i folafolaina mai le nuu e fanau ai o Ia ma le aiga e sau ai, ae e faapea foi le ala e maliu ma toe tu mai ai o Ia i le aso tolu. E matua leai se ala faigofie e faamatala faalemafaufau ai le taunuuga o nei upu faa perofetaga a le Tusi Paia se'i vagana ai lona lava pogai faaleagaga na afua mai ai. E matua leai foi se isi lava tusi faalelotu o loo tusia ai ni upu faaperofetaga ma lona faataunuuina e mafai ona faatusaina i le Tusi Paia.
O se faamaoniga lona tolu e sapaia ai le pogai faaleagaga o le Tusi Paia ua vaaia lea i le uiga ese o le pule o loo iai atoa ma le mana. E ui ina faapea ua faa’au’au lea manatu pe a tuu faafeagai ma manatu e lua ua talanoaina i luga, e le faaitiitia ai le mana o le molimau a le Tusi Paia i lona pogai, o le a’a faaleagaga. E uiga ese lava le mana o le Tusi Paia ia ma e le tutusa ma se isi lava tusi. O le mana ma le malosiaga lea ua matua faamaonia i le suiga o olaga o le toatele ua faitau i le Tusi Paia. Ua faamaloloina e sa faaaogaina fualaau faasaina, faasaolotoina e sa tuinanau i o latou lava tino, o e sa le manatu i se lumana'i o le olaga ua matua suia o latou manatu, o e sa matua leaga olaga ua faafouing atoatoa, ua amiotonu ai foi tagata agasala, ma ua liua ai le ita i le alofa ona ua faitau tagata i le Upu a le Atua. O le Tusi Paia o loo iai le mana malosi e liua ai tagata uma ona o le Upu moni lava lea a le Atua.
E le gata i faamaoniga mai totonu o le Tusi Paia, ae atoa foi ma fafo atu, o loo sapasapaia ai le Tusi Paia o le Upu a le Atua. O se tasi o ia faamaoniga o loo i totonu lava o tala’aga eseese o le Tusi Paia. Taluai ona o le Tusi Paia o loo tala 'oto'oto mai ai talaaga ua moni ma le tonu, e iai foi la le aia tatau e su'esu'e ma faamaonia ai ona talaaga e faapei ona masani ona faia i soo se tusitusiga. Ua tele ina faamaonia tusitusiga o i le Tusi Paia i sailiiliga faasaienitisi ma isi foi tusitusiga i taimi fai pea. O le mea moni lava, o suesuega ma tusitusiga a saienitisi e sapaia ai le Tusi Paia ua mafua ai ona taua faapea ua sili le maoa’e o faamaumauga o le Tusi lenei nai lo se isi lava tusi mai le lalolagi tuai. O le moni ma le faamaoni o faamaumauga a le Tusi Paia i ona talaaga faasolopito ua avea ai ma mea ua faaaogaina ai lea Tusi Na te faafeiloaiina ni faafitauli e tulai mai i mataupu tau lotu atoa ma talitonuga faavae, ma e fesoasoani foi e faamautu atili ai le mau o le Upu lava lea a le Atua.
O le isi faamaoniga i le itu i fafo o le Tusi Paia o loo faamautuina lea i le amio ua tonu a e sa tusia. E pei ona ta’ua muamua, na faaaogaina e le Atua tagata mai so’o se savaliga o lenei olaga ina ia faamaumauina ai Ana Fetalaiga mo i tatou. I suesuega o olaga o nei tagata, e leai se mafua'aga o le a tatou le talitonuina ai i latou o ni tagata e faamaoni ma moni la latou molimau. I le auiliiliina o o latou olaga ma le latou naunautaiga e maliliu (e peiseai e faamaturo i le tele o taimi) mo le mea o loo talitonu iai, e vave manino ai lava iina le faatauvaa ma le moni o le latou talitonuga o le Atua sa fetalai ia te i latou. O tagata nei sa tusia le Feagaiga Fou atoa ma le tele o niisi o e ua faatuatua (I Korinito 15:6) na iloa le moni o le latou molimau ina ua latou vaai ma faaavanoa o latou taimi e faatasi ai ma Iesu Keriso i Lona toe tu mai nai e ua oti. O le faafouina o i latou ina ua vaaia le Keriso Toe Tu na oo ai se suiga ese i nei tagata. Ua latou le toe lalafi ina ua matatau, ae ua latou lotoa e maliliu mo le tala lelei ua faaalia e le Atua ia te i latou. O o latou olaga atoa ma taimi sa maliliu ai ua avea lea ma molimau e faamaonia ai o le Tusi Paia o le Upu lava a le Atua.
O se faamaoniga mulimuli mai fafo atu o le Tusi Paia e sapasapaia ai le Upu moni a le Atua, o le le mafaia lea ona faaumatiaina. Ona o le taua o lana molimau o lea lava le upu a le Atua, ua tele ina faataugaina ma taupulepule ai niisi e faaumatia lea tusi nai lo se tasi lava tusi i ona talaaga. Mai anamua i Pule’aga faa Roma e iai faipule e pei o Diocletian, faapea ta’ita’i Komunisi ma e tete’e ae maise le ‘au faalekea, ua ‘auvasa mai ai le Tusi Paia ma ua tula’i e faailoa ia i latou uma o e na taumafai e faaumatiaina o Ia, o le Tusi Paia o se tusi ua silia ona lomiga i le lalolagi atoa nai lo se isi lava tusi, e oo mai lava i le aso.
I taimi ua mavae, sa manatu niisi o le Tusi Paia o se tusitala, ae ua faamautuina e saienitisi lona tala’aga faamaumauina. Ua faasagatau le 'au faatui'ese i ana a’oa’oga fai mai e faatauvaa ma ua le toe aogi i taimi nei, a o lona faavae amiotonu ma ana aoaoga ua ta’uleleia ai faalapotopotoga, o sosaiete atoa ma aganuu eseese o le lalolagi. O loo faatau pea lava iai niisi o saienitisi, o le 'au saikolosi, ae maise e fai polotiki ae tumau pea le moni ma le taua o le Upu i ona po nei e pei ona iai i le taimi na mua’i tusia ai. O se tusi foi ua faaliliuina ai le tele o olaga ae maise aganu’u eseese i le 2000 tausaga ua mavae atu. E tusa poo le a le taumafai o e faasagatau ma mananao e faaumatia ma faaleaogaina lea Tusi, o loo tumau pea le Tusi Paia i lona malosi ua sili atu, o loo tumau pea lona faamaoni, ma o loo aoga pea i le aso e pei ona iai anamua. O le mea moni ua faasaoina mai i nei taumafaiga uma e faasese, faatau ma faaleagaina, o ta’utinoga mautu uma e faamaonia ai le Tusi Paia o loo i totonu lava o le Upu moni a le Atua. E le tatau ona faate’ia i tatou i lea mea e tusa pe faataugaina faafia le Tusi Paia, ae e tula’i mai lava e aunoa ma se mea e suia pe faaumatiaina. I le i’uga o mea uma, ua fetalai Iesu, “E mavae atu le lagi ma le lalolagi; a e peitai a’u upu, e le mavae lava ia” (Mareko 13:31). Ina ua vaai toto’a i faamaoniga nei e tatau ai ona faapea ifo le tagata e aunoa ma le masalosalo “Ioe, e moni o le Tusi Paia o le Upu lava a le Atua.”
Toe taga'i i le itulau ua faaliliuina i le gagana Samoa
E moni o le Tusi Paia o le Upu a le Atua?


text:
Ulua’i Fogafale 4-$5.7Miliona
I le tula e10:00 i le taeao ananafi, sa matua fa’atumulia fale’ie tetele i luma maota o le Falefou o ituaiga o fausaga fou i le tatou atunu’u, ma ua tu matilatila fo’i o se ulua’u fale fogafalefa ua fausia e le tatou malo i le atunu’u.
O se mea e sili ona taua, ona ua fa’ailoa mai e le Fa’atonu o le ASTCA, Aleki Sene, “So’o se kamupani po’o se matagaluega o le Malo e fia fa’aaogaina le ata o lenei fale e taua’ao fua atu e le matou matagaluega, ae tasi lona aiaiga, ia na’o le fa lava fogafale e fausia!”
O le tau o le galuega lenei i lona aotelega e aofia au ma suiga uma na toe faia i le fale e ese mai lona ata na mua’i pasia ai i le amataga, e $5.7miliona. O le tala o le galuega i lona amatalia mai se’ia o’o ina mae’a nei ma tatalaina, sa otootoina mai lea e le susuga le Fa’atonu mo le silafia a le to’atele na auai, fa’atasi ai ma le afioga le Kovana Sili ma le mamalu o tafa e tolu o le faigamalo a Amerika Samoa.
O le tele o le fale i lona aofa’i o le avanoa mo ofisa o i ai nei e 20,000sikuea futu, ma ua fa’asoaina i le vaega o ofisa e tautuaina le mamalu lautele e ala i tautua ua ofoina mai e le ASTCA i telefoni i le mamalu o le atunu’u, ua tu’uina lava i le fogafale aupito i lalo.
O lenei ulua’i fuafuaga i se fale sa tu’uina mai e le Malo le fa’atausi’usi’uga o le Malae va’alele, peita’i, ua toe feutaga’i le Komiti Fa’afoe o le ASTCA ma ua latou manatu ai, e sili pe a fausia i lea eleele patino ia i latou ona o tulaga tau le pisi o va’alele sese’e ma toe tu’uva’a ese atu, fa’atasi ai ma le tele o le asu e ono lamatia ai le soifua maloloina o tagata faigaluega, fa’apea ma le mamalu lautele e fa’aaogaina fo’i lea Ofisa i le totogia o latou pili ma fefa’ataua’iga fo’i i aso ta’itasi.
I le tautalaga a le tama fa’atonu o le ASTCA sa ia fa’aalia ai, “O lenei tinoitupe atoa na fausia ai le fale lenei, ua maua mai lava i a tatou tupe mai le lotoifale, i a outou pili totogi mo tautua a le ASTCA, ma afai la o oe o le tagatao lo’o i ai lau telefoni mai le ASTCA, fa’afetai ia te outou uma lava, lea ua tula’i la outou galuega!”
Na ia fa’ailoa o se fonotaga a le SPIN [South Pacific International Network] sa auai i ai i latou ma le Kovana Sili, Magalei ma Lelei Peau na mafua ai ona a’e se tofa mai le 2008 ina ia fausia lenei galuega, fa’afetai o tausaga lava ma tu’u se vaega o le tau o le fale i luga o le latou tupe fa’asoa i le tausaga, ma e o’o mai i le 2010, ua mae’a lelei le $5miliona ona fa’ao’o i le paketi a le ASTCA.
I le fale ua tutula’i nei, e ui ina tetele pesega ae ua matua i le oo! Lele ua mafai ona tu’ua le fogafale lona tolu mo le Ofisa o le susuga le Faipule i Uosigitone, i lona tasi o vaetolu o lea avanoa mo ofisa, ua fa’atulaga le fogafale lona lua mo Ofisa o Pisinisi a le ASTCA, Fogafale lona fa ua fa’atulaga mo Ofisa o le Fa’atonu, Ofisa tapena mo nisi e masi’i mai mo le fa’aleleia atili o feso’ota’igama atunu’u i fafo, Potu fono ma isi Ofisa Autu mo le Komiti Fa’afoe.
Ina ua fa’ai’ui’u lana tala o le galuega, sa ia fa’afetaia le galulue fa’atasi o i latou ma isi matagaluega o le malo e aofia ai le Matagaluega o Galuega lautele, EPA, ASPA, DOC fa’apea le Kamupani sa fa’akonekarate mo le galuega tele ua tula’i nei.
I se tautalaga a le Kovana Sili sa mafai ona ia fa’afetaia le galuega, ma ua fa’afiafiaina fo’i lona sui e matauina le aga’i pea i luma o ala o feso’ota’iga ma fale e fa’atautaia ai. Peita’i, sa ia fa’amamafa mulimuli lava, ia alofagia, e galulue fa’atasi le ASTCA ma isi Kamupani tu maoti i nei tautua, ina ia lelei le tautuaina le atunu’u lautele, o le sini lena o le fa’amoemoe o le Malo e fa’aleleia atili ai ala o auaunaga lautele.
Sa fa’afetaia muamua lava e le Kovana, le mataisau ma le tomai fa’apitoa o le susuga Dean Hudson ma le Kamupani a le Fletcher lea lava e tu’u i ai le fa’amoemoga atoa o Amerika Samoa e avea lo latou tomai fa’akamuta, e fausia ai fausaga fou e aoga mo le atunu’u i le taimi nei ma le lumana’i.
O le lipine ole fale sa o’otia lea e le faletua Maryann Tulafono, ae o le susuga le Fa’atonu Aleki Sene sa taua’aoina i ai le Tusi Pasi e fa’aaoga ai le fale tele, ma lona ki e le susuga le Fa’atonu o Galuega, Punaofo Tilei ma le fale o Dean Hudson o le Fletcher. O tatalo sa si’itia lea e Rev Fa’atui Laolagi, ma o ia fo’i lea sa ia mua’i tatalo e tatalaina ai le galuega i le amataga mai.
O se ‘aiga fiafia na saunia lelei ina ua mae’a asia le maota atoa e le mamalu sa auva’a potopoto, ma sa tofusia fo’i i latou i nai meaalofa, ma le auvala’aulia fa’apitoa na faia i ai fa’aaloaloga maualuga a le Matagaluega o Feso’ota’iga a le tatou Malo po’o le ASTCA.


text:
“O ta’ita’i lava o le malo o loo mafua ai faafitauli i le Falema’i”
E talitonu nisi o le atunuu e mafua ona tutupu fa’afitauli tau tupe ma a’afia ai gaioiga a le falemai o le LBJ, e le o faia e ta’ita’i o le malo o latou tiute ina ia tusa ai ma le tulafono.
O le finagalo lea o le tina o Saili Samoa na fa’aalia i le iloiloga fa’alaua’itele a le Fa’alapotopotoga Tumaoti a le Pualele Foundation i le aso Faraile na te’a nei, lea foi na toe saunoa i ai nisi na mafai ona fesiligia e le Samoa News i le tonu o le kerisimasi na tea nei i le nofoaga o le LBJ i Faga’alu.
“Ou te talitonu lava a’u ia e mafua ona tutupu faaletonu tau tupe i le falemai, e le o totogi atu e le malo tupe ua maea ona fa’atulafono e fa’atupe ai fuafuaga a le falemai,” o le saunoaga lea a le tina o Anita Laumatia, ina ua fesiligia e le Samoa i le aso le kerisimasi na tea nei, ao faatali le la talavai ma lona alii i le falemai i Faga’alu.
“Ana taunu’u si’itaga fa’apenei ma te le o mai i le aso lenei i le falemai, ae ou te fa’afetai ai i le pulega a le falema’i ona o le manatu mai i le atunu’u, aemaise ai foi maua nei e le lava se tupe e totogi ai a latou pili,” o le isi saunoaga lea a Laumatia.
Ae na taua e le faletua o Saili Samoa o le Pualele Foundation, e mafua ona tulai fa’afitauli tau tupe i le falema’i o taitai o le malo, e le o fa’atinoina o latou tiute na tofia ai i latou.
Sa ia taua i lana saunoaga, afai e toe foi Amerika Samoa i le auala na amata mai ai le fa’avae o lona atunu’u, atonu o le a le toe tulai mai nei fa’afitauli.
I le faaiuga o lana saunoaga sa ia fautuaina ai foi tagata palota ina ia silasila toto’a i sui o loo latou palota i ai mo le tofi faipule i le Fono Faitulafono, ina ia palota i le sui e talitonu e mafai ona fesoasoani mai i le atunuu aemaise lava pe afai e tulai mai faafitauli e pei ona tulai mai i le falemai i le taimi nei.
Na maua foi le avanoa e fesiligia ai se ulugalii o loo tausi ma’i i se tasi o la alo na taofia mai i le falemai i le aso Faraile na tea nei. Na taua e le tama o le aiga ia Fetuao Sione, sa popole lava lona loto ina nei taunuu siitaga a le falema’i i le aso kerisimasi na tea nei.
“Na ou te’i ina ua ma fesili atu ma lo’u to’alua i le teine foma’i pe amata i le aso (aso Sa na te’a nei) si’itaga o a latou pili, ae na tali mai le teine foma’i ua taofi se’i i ai se taimi, o se lagona fiafia lea mo maua aua o lea ua aga’i atu i le lona 3 o aso talu ona taofia le ma tama i le falema’i, o lona uiga e le iloa e ma’ua po o fea e aumai ai se tupe e totogi ai lenei pili,” o le saunoaga lea a Sione.
Sa to’a filemu lava vaega ‘ese’ese o le falema’i i le aso Sa na te’a nei, e tau leai ni gasegase na aga’i atu i le falema’i.
Na pau itu sa tau feololo tagata na va’aia ai, o le itu o lo’o i ai gasegase o loo taofia atoa ai ma le potu failele. E ‘ese mai i vaega ia, sa feololo foi nisi o le atunu’u na aga’i atu i le fale talavai i le taeao o le aso kerisimasi.
O nisi na mumusu e fa’aali ni o latou finagalo i le Samoa News ina ua fesiligia e uiga i le toe tolopo ai o siitaga a le falema’i, ae o nisi sa fiafia e fa’ailoa lo latou agaga fa’afetai ona o le tofa ua a’e i le pulega ma le komiti fa’afoe a le falema’i.
Na taua e tina ia na fananau mai a laua pepe i le aso o le kerisimasi, o se tala fiafia mo i laua ina ua taofia si’itaga a le falemai, se manu e le iloa poo fea e saili mai ai le $200 e totogi ai le pili o le potu fanau, atoa ai ma le $100 mo le potu taofia pe ana fa’apea e taunu’u si’itaga sa fuafuaina.


text:
UA 'FACEBOOK" FO'I PAGOTA
TETE’I NI ISI SENATOA I LE MEA UA TUPU I LE FALEPUIPUI
Na o'o lava fo'i i le ali'i Senatoa o Mauga Tasi Asuega sa ia ta'ua le fa'ate'ia tele o lona loto ma lana fa'alogo, ona o ripoti e uiga i mea o lo o tutupu i le falepuipui i Tafuna i le taimi nei.
"Ua ou te’i ina ua ou fa'alogo i se ripoti mai luga o le leitio i le taeao nei, e uiga i ni pagota o lo o mafai ona latou fa'aaoga computer ma initaneti a’o taofia ai i le to'ese i Tafuna," o le saunoaga lea a le afioga i le Maoputasi i luma o le maota i le taeao ananafi.
E le’i i ai se ripoti a le Samoa News i le vaega o le Lali na faia fa'asaga i lenei mata'upu, e ui sa mafai ona fesiligia ni isi o leoleo e uiga i le fa'afitauli e pei ona tula'i mai.
Na ta'ua i le ripoti a le leitio i le vaiaso na te’a nei e fa'apea, o ni tusitusiga sa faia e ni isi o pagota o lo o tuli a latou fa'asalaga i luga o feso'ota'iga tau initaneti e ta'ua o le ‘facebook’, sa va'aia ai ni ata a ni isi o i latou ia o lo o tapu’e ao i ai i totonu o le to'ese.
Sa fa'apea fo'i ona faia i ai ni tusitusiga i luga o le initaneti ma fesilisili ai ni isi o pagota i a latou uo o lo o i tua e uiga i le tulaga o lo o i ai i latou i totonu o le to'ese.
Saunoa Mauga, o ituaiga mata'upu fa'apenei e tatau lava ona silafia e le fono ina ia manino ai fa'afitauli o lo o tula'i mai i le to'ese i Tafuna.
Saunoa se tasi o ali'i faipule e fa'apea, e le tatau ona manatu mama le matagaluega o leoleo i le su'esu'eina o lenei mata'upu, ina ia mautinoa le saogalemu o isi pagota o lo o taofia ai i le to'ese.
Fai mai le ali'i faipule lenei, afai o tutupu ni tulaga fa'apenei i le to'ese, o lona uiga e i ai le tagata o lo o mafua ai tulaga ia.
O le saunoaga fo'i lea a Senatoa Lualemaga Faoa ina ua fesiligia e le Samoa News e uiga i lenei mata'upu. Sa ia ta'ua, e tatau ona su'esu'e le mafua'aga o fa'afitauli ia o lo o tutupu mai i totonu o le to'ese.
E le o se taimi muamua lenei ua tula'i mai ai ni fa'asea fa'asaga i ni fa'afitauli o lo o tula'i mai i le to'ese i Tafuna.
O le tausaga fo'i na te'a nei na fa'afeso'ota'i mai ai e ni isi o le atunu'u le Ofisa o le Samoa News, e uiga i se ali'i pagota o lo o taofia i le to'ese e fa'atali ai le taimi e lau ai lona fa'asalaga, ae sa va'aia e tagata o lo o ta'ele i le sami i le vaega o lo o i ai le paka liona.
Ua talosagaina e Mauga le Peresetene o le Senate ina ia fa'atulaga se iloiloga e fesiligia ai le komesina o leoleo fa'apea ai ma le fa'atonu o le ofisa o le Puipuiga o le Saogalemu Lotoifale, ina ia tu'u mai ni o latou manatu e uiga i lenei mata'upu.
E le o i ai i le atunu'u le ta'ita'ifono o le komiti o le Saogalemu ma le Puipuiga o le Saogalemu Lotoifale, se'i vagana ai le sui ta'ita'i komiti ia Alo Dr. P. Stevenson o lo o i ai i le taimi nei, ma ua fa'amoemoe o se taimi o le vaiaso fou lea ua fuafua le komiti e ono fa'atulaga ai sa latou iloiloga e uiga i lenei mata'upu.


text:
E ono fa’aitiitia siaki o lafoga aufaigaluega malo
Na ta’ua e le alii pule o le Ofisa o Lafoga ia Melvin Joseph i le Komiti o Sailiga o Alamanuia a le maota o sui i le taeao ananafi, le fa’aitiitia o siaki mo lafoga a tagata faigaluega o le malo, ona o lea ua fuafua le malo, e fa’ato’a ai i’ina le 2% lea sa tatau ona tipi mai i a latou totogi, mo le tausaga 2011.
O lea tulaga na fa’atula’i, i le iloiloga mo le fa’aauauina o le lafoga 2%, lea na fa’amuta ia Ianuari 1, 2012.
O le masina o Aperila, o le tausaga ua tuana’i, na pasia ai e le Fono Faitulafono ma sainia e le Kovana Sili le faaopoopoga o le lafoga e 2% i totogi uma lava o loo maua i Amerika Samoa, seia o’o mai ia Ianuari 1, 2012.
Na faamanino e Joseph i luma o le komiti e fa’apea, o le tupe lea sa tatau ona maua mai i le lafoga e 2% talu mai uluai masina o le tausaga na te’a nei, o le a fa’atoa tipi mai i le taimi e maua ai siaki o lafoga.
Na talu ona fa’amalosia le lafoga 2%, e tusa ma le $1.1 miliona sa mafai ona aoina, peitai na ta’ua e Joseph, afai ae mae’a ona ao ma le vaega tupe lea ua fa’amoemoe e tipi mai i siaki o lafoga toe fa’afoi, e ono o’o atu i le $1.6 miliona pe sili atu foi le tupe o le a fa’aopooopo i teugatupe a le malo, ae le’i fa’aopoopo i ai lafoga mai pisinisi tua ma kamupani.
Ae na saunoa Kovana Togiola Tulafono i luma o le Fono i le Aso Gafua o le vaiaso nei, o le tupe e tusa ma le $1.6 miliona lea sa maua mai i le lafoga lea, ua uma ona fa’aalu e totogi ai le aitalafu a le malo mai le tausaga tupe 2010.
Sa ia talosagaina foi le Fono ina ia toe silasila toto’a i se auala e mafai ai ona toe fa’aauau pea lea tulafono, ina ia mafai ai ona maua pea e le malo lea fesoasoani tau tupe.
Ina ua fesiligia nisi o tagata faigaluega a le malo i le aso ananafi e tusa ai o lea tulaga, sa fa’aalia ai e nisi o i latou lo latou faanoanoa, ona o lea foi o le a fa’aitiitia ai fua a latou siaki mo lafoga toe fa’afo’i, ae sa tatau lava i le malo ona tipi le tupe lenei i le tausaga na te’a nei.
“Aisea na le tipia ai e le malo le lafoga lea e 2% mai o matou totogi i le taimi na sainia ai lenei tulafono, a’o lenei ua faaputuputu ma le faamoemoe faatoa tipi pe a faila lafoga a tagata,?” o le fa’asea lea a le isi ali’i faigaluega a le malo, e le i mana’o e fa’alauiloa lona suafa.
Na ta’ua e le alii lea, o le to’atele o tagata faigaluega a le malo, ua tulimata’i uma le latou va’ai i le taimi e maua ai siaki mo lafoga, e fesoasoani ai i nisi foi mana’oga o aiga.
O se tasi o tina e galue i se tasi o fale’aiga i le taulaga sa ia fa’ailoa i le Samoa News e fa’apea, ina ua sainia lenei tulafono, e le gata sa tipi e lana kamupani lana lafoga e 2%, ae sa toe tipi atu ai ma le 2% mo masina amata o le tausaga, o le taimi nei, e leai se mea o le a faaitiitia ai fua le siaki o lana lafoga ona o lea ua maea ona tipi uma lana vaega mo le malo.
Na faamanino e Joseph i luma o le komiti e faapea, e tusa ma le $4 miliona le tupe e tatau ona maua e le malo mai le lafoga lenei e 2%, pe afai ae maea ona aoina, fuafua lea i le aofai o loo i ai le tupe o loo alu i totogi o tagata faigaluega uma lava i le teritori, lea e tusa ma le $200 miliona.
Talu ai le tele o lenei fesoasoani tau tupe mo le malo, na toe fautuaina ai e susuga Joseph le komiti ina ua fesiligia o ia, e tele atu le tupe e maua e le malo pe afai ae toe faaauau le tipiina o le lafoga e 2% mo le tausaga atoa lenei, nai lo le taofi ae pasia se isi lafoga fou.
Saunoa le alii faipule ia Vaamua Henry Sesepasara e faapea, o se tulaga faanoanoa la pe afai o le a faaitiitia siaki o lafoga a tagata faigaluega a le malo, ona o lea faatoa tipi ai i le taimi lea le lafoga e 2% sa tatau ona totogi i le tausaga na tea nei.
Na tomumu le isi tama e faigaluega i se vaega o Ofisa o le malo ma faapea lana saunoaga, e faigofie le tulafono pe ana faapea e faatino e le malo lana vaega, o le tipi lea o le lafoga mai totogi o tagata i le tausaga na tea nei, ae o le faatalitali seia oo i le taimi mulimuli, ua foliga mamafa ai le avega ona o lea o le a tele se vaega o siaki a tagata o le a aveese mai ai.
E ui o lea, na faafetai lea tama i le i ai lea o sona sao o loo tuuina atu mo le atina’eina o le malo, aemaise ai taimi pagatia e pei ona i ai le malo i le itu tau tupe i le taimi nei.